
Úvod
Depersonalizácia a derealizácia sú jednými z najčastejších príznakov v klinickej psychiatrickej populácií. Vieme si ich ale predstaviť aj ako súčasť života bežného človeka, niekoho, ako sme my? Ako sa asi cíti osoba, ktorej sa celý svet, všetci ľudia v okolí i jej vlastné telo javia nereálne a cudzie? Aké je asi žiť bežný život, študovať alebo chodiť do práce a pritom neustále premýšľať, či sa nám to všetko nereálnym len javí, alebo sme sa ocitli v akejsi existenciálnej bubline a zakúšame „skutočnú neexistenciu“?
Táto práca si kladie za cieľ priblížit čitateľovi prežívanie osôb so symptómami depersonalizácie a derealizácie a ich nazeranie na tieto symptómy. Ďalšou z tém, ktorým sa práca venuje je prežívanie zmyslu života, bezzmyselnosti a zmien vo vnímaní zmyslu, ktoré osobám s depersonalizačnými a derealizačnými symptómami ich stav do života vniesol. Domnievame sa totiž, že téma zmyslu by pre ľudí so základnými existenciálnymi pochybami mohla byť výpovednou.
V teoretickej časti práce teda predstavíme depersonalizáciu a derealizáciu ako symptómy, ďalej ich popíšeme z klinického hľadiska
 a poskytneme prehľad terapeutických postupov, ktoré boli v súvislosti s depersonalizáciou a derealizáciou publikované. Ďalej v teoretickej časti predstavíme zmysel života ako predmet psychologického záujmu, prítomnosť uvažovania o zmysle v rámci rôznych psychologických prístupov a teórií skúmania zmyslu.
Vo výskumnej časti budú predložené poznatky získané z vlastného výskumu so slovenskými a českými respondentmi zažívajúcimi stavy depersonalizácie a derealizácie, ktorí boli dotazovaní na prežívanie svojich symptómov, svoje vnímanie zmyslu života a bezzmyselnosti a na zmeny, ktoré po príchode depersonalizácie a derealizácie do svojho života pocítili.
Teoretická časť
Depersonalizácia a derealizácia
Depersonalizácia ako symptóm – objasnenie pojmov
Depersonalizácia je chápaná ako kvalitatívna zmena vnímania a prežívania spočívajúca v pocitoch odcudzenia či oddelenosti od vlastného Ja (depersonalizácia autopsychická), vlastného tela (somatopsychická) alebo od okolia (allopsychická) (Vondráček, 1941, Sierra et al., 2000, Senior et al., 2001). V literatúre sa najčastejšie stretneme s klasifikáciou na depersonalizáciu (autopsychická + somatopsychická) a derealizáciu (allopsychická). Oba fenomény sa často vyskytujú súčasne (Simeon, 2004), vtedy môžeme hovoriť o symptóme (príznaky, zážitok, stav,...) depersonalizácie a derealizácie. V tejto práci budeme pre tento symptóm (zážitok, stav, skúsenosť) pre zostručnenie používať skratku DP/DR.
Osoby trpiace DP/DR pri popisovaní svojich pocitov hovoria o pocitoch odstrihnutia, odcudzenia voči okoliu i samým sebe, bytí v bubline alebo za neviditeľnou zábranou, za sklom alebo v hmle, prípadne za závojom (Schmidt, 1951 in Sierra, 2009). Ďalej popisujú kvalitatívne zmeny vedomia ako pocit snovosti, dojem ako pod vplyvom drog, neschopnosť byť poriadne pri zmysloch alebo „pocit proste nanič“ (Sierra, 2009).

Okrem zmeny vo vnímaní seba v kontexte ostatných ľudí i vlastného vedomia popisujú osoby s DP/DR i neobvyklé telesné pocity ako je odcudzenie tela, desomatizácia, nedostatok pocitu ovládania a vlastnenia svojho tela, odtelesnenie (lokalizácia self je pocitovo mimo tela), somatosenzorické skreslenia, silné nutkanie k sebapozorovaniu. 

Ďalej môže ísť o pocity emočnej oploštelosti, subjektívne pocity zhoršenej epizodickej pamäti, zhoršená obrazotvornosť („Pamätám si veci, ale zdá sa mi, ako keby sa vlastne nestali mne,“, Gardiner a Java, 1991). Ďalšou z oblastí, na ktorú sa osoby s DP/DR často sťažujú je predstavivosť, ktorá sa im  zdá vyblednutá, bezfarebná alebo úplne neprítomná (Sierra, 2009)
. 

Popri vyššie spomenutých oblastiach depersonalizácia zasahuje aj do vnímania času. Udalosti, ktoré sa odohrali pred chvíľou sa osobám s DP/DR zdajú byť veľmi dávnymi alebo samotné plynutie času môže byť pociťované ako urýchlené alebo extrémne spomalené, prípadne človek čas vnímať nedokáže alebo sa mu zdá, že funguje mimo času (Sierra, 2009).

Pacienti s pocitmi DP/DR tiež často popisujú stratu schopnosti zažívať hédonické pocity z vonkajších podnetov (Sierra a Berrios, 1998; Siera et al., 2005).
DP/DR je veľmi častým sprievodným javom iných psychických porúch, najčastejšie pri panickej poruche, depresívnej poruche, obsedantno-kompulzívnej poruche, sociálnej fóbií, poruchách osobnosti a schizofrénií (Hunter et al., 2004; Simeon et al., 2003). 

Pokiaľ sa ale DP/DR opakovane alebo chronicky vyskytuje v izolovanej forme, vedúc k výraznému stresu a zhoršenému fungovaniu postihnutého, označuje sa podľa MKN-10 diagnózou Depersonalizačno-derealizačný syndróm (F48.1) a podľa DSM-V ako Depersonalizačná porucha
 (300.6).
Historický prehľad
Depersonalizácia a derealizácia v očiach svetovej vedeckej obce
Prvý popis zážitkov depersonalizácie bol verejnosti sprostredkovaný pol storočia pred oficiálnym popisom ochorenia. Išlo o popis straty citu u človeka s DP (paradoxne vyvolávajúci v čitateľovi silné emócie), ktorého autorom bol nemecký psychiater W. Griesinger: „Stále konštatne trpím; už v živote nemám chvíľu pohodlia, nezažívam ľudské city. Napriek tomu, že som obklopený tým, čo má činiť môj život šťastným a spokojným, pre mňa je fyzicky nemožné to cítiť a vychutnávať si to. Popri všetkom, i v najjemnejšom pohladení od mojich detí nachádzam len horkosť; aj keď ich pokryjem bozkami, medzi našimi ústami stále niečo zostáva a táto hrozná vec mi bráni od všetkých  pôžitkov života. Moje bytie už nie je kompletné. ... Každá časť môjho ja akoby bola odo mňa oddelená a už mi nedovolila žiadneho citu. Táto nemožnosť zdá sa byť závislou na tej priepasti, ktorú vnímam vpredu v hlave a zároveň zmenšenej senzitivite po celom mojom tele. Takto sa mi zdá, že nikdy skutočne nedosiahnem na predmety, ktorých sa dotýkam. Už viac necítim prítomnosť vzduchu, keď dýcham... Moje oči a duša si uvedomujú veci ktoré vidím, ale ich precítenie mi úplne chýba.“ (Griesinger, 1845, in Sierra, 2009).

Prvým autorom, ktorý pojem ‚depersonalizácia‘ použil v literatúre bol francúzsky psychiater Ludovic Dugas (1894, in Sierra, 2009), ktorý ale poruchu spájal so zážitkami déja-vu a falošnými spomienkami. DP popisoval ako stav, v ktorom pociťujeme alebo vnímame, že myšlienky a činy unikajú našemu ja (Dugas, Moutier, 1911 in Sierra, 2009). Dugas neskôr priznal, že slovo ‚depersonalizácia‘ prevzal od prispievateľa Journal Time, H.F. Amiela, ktorý zapísal do svojho denníku: „Všetko je zvláštne, aj ja akoby som bol mimo svojho tela a individuality; cítim sa depersonalizovaný, oddelený, odštiepený.“ (Amiel, 1933, in Sierra, 2009)
V rokoch 1880 až 1930 o depersonalizácii písali viacerí autori (viď Sierra, Berrios, 1997). Považovali DP napríklad za poruchu zmyslov (Krishaber, 1873; Ribot, 1895; Séglas, 1895; Sollier, 1907, 1910 in Sierra, 2009), poruchu pamäte (Kraepelin, 1887, 1894; Heymans, 1904 in Sierra, 2009), afektívnu poruchu (Zeller, 1838; Schäfer, 1880, Lowy, 1908; Osterreich, 1907; Dugas a Moutier, 1911 in Sierra, 2009), poruchu telesnej schémy (Schilder, 1935; Ey et al., 1947; Ehrenwald, 1931, in Sierra, 2009), sebauvedomenia (Janet, 1928; Jaspers, 1948, in Sierra, 2009), psychodynamiky (Federn, 1953; Oberndorf, 1934; Fenichel, 1945, in Sierra, 2009).

Prvé použitie termínu ‚derealizácia‘ má na svedomí Mayer-Gross (1935, in Sierra, Berrios, 1997), aby terminologicky odlíšil pocity neskutočnosti a cudzosti vonkajšieho okolia od pocitov neskutočnosti a cudzosti samého seba. Termín si podľa vlastných slov požičal od E. Mapothera, pričom ale nie je známe, z ktorého jeho diela pritom čerpal.
V 40. a 50. rokoch dvadsiateho storočia bola DP/DR jasne charakterizovaná (Shorvon, 1946, Ackner, 1954, podľa Lambert et al., 2001) a roku 1980 konečne zaradená do DSM-III medzi disociačné poruchy. 

Skutočne do povedomia vedeckej obce sa však depersonalizácia dostala až po publikácii série o 66 pacientoch s výraznou formou chronickej depersonalizácie, ktorú nebolo možné pričítať žiadnej inej psychickej patológii (Shorvon, 1946). Neskôr výskum tejto poruchy pokračoval zverejnením ďalších prípadových štúdií a fenomenologických prehľadov (Ackner, 1954; Sedman, 1970 podľa Hunter et al., 2004; Roth, 1959 in Sierra, 2009). Roth sa vo svojom výskume popri DP upriamil i na spoluprítomný distres a úzkosť, ktoré postihnutí zažívajú. Bohužiaľ štúdie pojednávajúce o chronickej povahe a znevýhodnení v živote postihnutých, ktoré DP prináša, sa stretávajú s nedôverou na poli „mainstreamovej“ psychiatrie. Toto dosvedčuje aj pomerne nedávny výrok z publikácie Parnasa a Handesta (2003): „Napriek nedostatku presvedčivých empirických dôkazov DSM-IV i MKN-10 obsiahli depersonalizáciu ako samostatnú poruchu.“ (Parnas a Handest, 2003).

 I napriek značnému skepticizmu časti psychiatrov ale existuje rada empirických výskumov, ktoré boli ohľadom DP vedené začiatkom 21. storočia (napr. štúdie o farmakoterapii pacientov s DP: Hollander et al, 1990; Simeon et al, 1998, 2004 a 2005; Sierra et al, 2001, 2003 a 2006; Stein et al., 1989; Sachdev, 2002 a Nuller et al., 2001 in Raszka a kol., 2010).

Depersonalizácia a derealizácia u nás
V československom prostredí sa prežitkami depersonalizácie a derealizácie zaoberal ako prvý Antonín Heveroch vo svojej práci „Jak si představujeme jsoucno“ (1911), pričom syndróm pokladal za poruchu jástva. Vo tejto štúdii Heveroch zverejnil spolu 37 chorobopisov (vlastných i prevzatých), v ktorých pacienti popisovali stavy pripomínajúce depersonalizáciu.
V 30. - 40. rokoch dvadsiateho storočia sa o DP/DR zaujímal kolektív psychiatrov z okolia profesora Zdeňka Myslivečka (Mysliveček, 1935, Vondráček, 1941, Nevole, 1941) i ďalší (Janota, 1940, Hofmeister, 1943), ktorí tým túto poruchu priniesli na zreteľ českej psychiatrickej obce.
Po druhej svetovej vojne sa vedecký záujem o problematiku depersonalizácie a derealizácie zastavil na dlhú dobu, prakticky až do dnešných čias, kedy sa na depersonalizáciu vo svojich príspevkoch zamerali napr. Praško, Raszka a Chalupníček (2010) pri pojednaní o jej klinickej podobe alebo Kopeček et al. (2004) vo svojej prípadovej štúdii neurometabolizmu pacienta s chronickou DP/DR.  
Diagnóza v súčasnej podobe
Klasifikácia depersonalizačného a derealizačného syndrómu v súčasnoti pri porovnaní diagnostických manuálov nie je jednotná. Zatiaľčo MKN-10 radí syndróm medzi neurotické poruchy (F48.1), DSM-V poruchu považuje za disociatívnu (300.6). Výskumníci londýnskeho centra (Hunter et al., 2003, Baker et al.,2003) navrhujú syndróm klasifikovať dokonca ako úzkostnú poruchu.
Diagnostické kritériá v MKN-10 a DSM-V sú si ale veľmi podobné. Okrem depersonalizačných a/alebo derealizačných prežitkov rovnako uvádzajú neporušenú schopnosť testovania reality (zachovaný náhľad) a trvajú na neprítomnosti toxických stavov a epilepsie.

V nasledujúcej časti budú zhrnuté diagnostické kritériá poruchy podľa MKN-10 i DSM-V, ďalej prevalencia poruchy, jej predispozičné faktory a funkčné následky, komorbidita, etiológia, neurobiológia, kultúrne súvislosti a diferenciálna diagnostika. Rozsiahlejší popis symptómov DP/DR je možné nájsť v kapitole „Definícia pojmov“ (str.3).
Tab. 1: Diagnostické kritériá MKN-10 pre F48.1 Depersonalizačný a derealizačný syndróm (Psychiatrické centrum Praha, 2006).
	Musí byť splnená aspoň jedna z podmienok (a) a (b) plus obe (c) a d)

	a) Depersonalizačné symptómy – subjekt cíti, že jeho vlastné pocity a/alebo zážitky sú oddelené, vzdialené, nie sú jeho vlastné, sú stratené.

	b) Derealizačné symptómy – objekty, ľudia a prostredie sa zdajú byť neskutočné, vzdialené, umelé, bezfarebné, bez života.

	c) Pacient si je vedomý, že táto zmena je subjektívna a spontánna, pričom je nie spôsobená vonkajšími silami alebo inými osobami (zachovaný náhľad).

	d) Jasné vedomie, bez toxického stavu zmätenosti alebo epilepsie.


Tab. 2: Diagnostické kritériá DSM-V pre 300.6 Depersonalizačnú poruchu (APA, 2013)

	Prítomnosť perzistentných alebo neustále sa opakujúcich stavov depersonalizácie, derealizácie alebo oboch:

- depersonalizácia: pocit nereálnosti, oddelenosti alebo bytia púhym pozorovateľom vlastných myšlienok, pocitov, vnemov, tela alebo udalostí (napr. zmena vnímania zmien, skreslené vnímanie času, nereálnosť alebo pocit chýbania self, emočné a/alebo fyzické otupenie)

- derealizácia: pocity nereálnosti alebo oddelenia od okolia (napr. osoby a predmety sú vnímané ako nereálne, snové, zahmlené, bez života alebo vizuálne skreslené)

	 Počas prítomnosti depersonalizácie alebo derealizácie zostáva testovanie reality neporušené. 

	 Symptómy spôsobujú klinicky signifikantú úzkosť alebo zhoršenie v sociálnej, pracovnej alebo inej dôležitej oblasti fungovania.

	 Porucha nie je pripísateľná fyziologickému pôsobeniu chemických látok (zneužívanie drog, lieky) alebo iným zdravotným ťažkostiam (napr. epileptický záchvat)

	Porucha nie je vysvetliteľná inou diagnózou, napr. schizofrénia, panická porucha, depresívna porucha, akútna stresová porucha, posttraumatický stres, iná disociatívna porucha.


Prevalencia
Dočasná DP/DR so symptómami trvajúcimi niekoľko hodín je v zdravej populácií bežná, odhaduje sa  na 26-74% (Hunter et al., 2004). Prevalencia DP/DR trvajúcej rok je podľa hrubých odhadov výrazne nižšia než u prechodných foriem, avšak precízne odhady pre tieto poruchy nie sú dostupné. Vo všeobecnosti viac než polovica dospelých zažila aspoň jednu epizódu DP/DR v živote. Symptomatológia, ktorá by ale úplne naplňovala kritériá pre depersonalizačný-derealizačný syndróm je omnoho menej častá, než u prechodnej podoby symptómov. Celoživotná prevalencia sa celosvetovo pohybuje okolo 2% (medzi 0,8 a 2,8%)
. 

Takéto zistenia viedli výskumníkov zaoberajúcich sa DP/DR k prehláseniu, že depersonalizácia je bežná a nemala by byť zamieňaná za depresiu alebo úzkosť, naopak je nutné jej venovať pozornosť a rešpekt či už pri určovaní diagnózy, alebo vo výskume (Michal et al., 2009).

Pomer častosti výskytu medzi pohlaviami je 1:1 (APA, 2013).

Predispozičné faktory
Možným prediktorom rozvoja DP/DR môžu byť i niektoré osobnostné vlastnosti pacientov. Jedinci s DP/DR sú charakteristickí temperamentom s rysmi harm-avoidance, nezrelými obranami
 a disconnetion-
 a zároveň over-connection schématami
 (APA, 2013).
Ďalším z charakteristických znakov osôb s DP/DR môže byť prítomnosť traumatizujúcich skúseností v detstve (Simeon et al., 2007) a „emočné zneužívanie“ (Michal et al.2009)
. 

Rozvoj poruchy
Najčastejším vekovým údajom pre vypuknutie DP/DR je 16 rokov, ale porucha sa môže rozvinúť aj v ranom alebo strednom detskom veku. Časť postihnutých si dokonca nedokáže spomenúť na dobu, kedy u nich neboli prítomné symptómy DP/DR. Menej než 20% postihnutých zažíva rozvoj choroby po 20. roku a len 5% po 25 roku. Počiatok DP/DR po 40-tke a neskôr je veľmi neobvyklý (APA, 2013). Stredná dĺžka trvania poruchy bola určená na 14 rokov (Baker et al., 2003). 

U dvoch tretín pacientov má DP/DR konštantnú podobu, ktorá ale môže meniť intenzitu. Iní pacienti popisujú prítomnosť syndrómu stále v rovnakej miere, pričom v extrémnych prípadoch táto prítomnosť trvá roky až desaťročia. Ďalší popisujú určité medzery medzi symptómami, ktoré ale bohužiaľ trvajú spravidla len niekoľko sekúnd. Jedna tretina pacientov zažíva epizodickú podobu poruchy, pričom každá z epizód trvá od niekoľkých dní po niekoľko mesiacov (Simeon et al., 2003; Baker et al., 2003). 

U veľkej časti pacientov porucha začala ako epizodická a po čase prešla do konštantnej podoby (Baker et al., 2003; Simeon et al., 2003). 
Vnútorné a vonkajšie faktory, ktoré intenzitu symptómov ovplyvňujú, sú veľmi individuálne, napriek tomu je možné v nich nájsť určitý opakujúci sa vzor. Zhoršenie môže byť spôsobené hlavne stresom, zhoršenou náladou alebo úzkostnými symptómami, veľkou zmenou v živote postihnutého alebo prílišnou stimuláciou, alebo biologickými faktormi ako osvetlenie či nedostatok spánku (APA, 2013).
Kultúrne podmienené diagnostické ťažkosti

Depersonalizácia je stálym fenoménom, ktorého uznanie odbornou verejnosťou je ale silne ovplyvniteľné kultúrnymi a historickými vplyvmi (Sierra a Berrios, 2001). Toto tvrdenie sa v podstate zhoduje s výsledkami šetrenia Medzinárodnej Pilotnej Štúdie Schizofŕenie (WHO, 1973,  in DSM-V, 2013), počas ktorej bola zisťovaná aj prítomnosť DP/DR symptomatiky u schizofrenických pacientov. Výsledné čísla sa veľmi rôznili – najvyššiu prítomnosť depersonalizácie u schizofrenikov zistili týmy v USA (40%), Veľkej Británii (30%) a Dánsku (26%), najnižsie zase v Kolumbii (17%), Českej republike (16%) a Indii (5%). Nedávny výskum v Číne, za použitia čínskej verzie dotazníku Dissociative Experiences Scale (DES) objavil prevalenciu len 1,6% na vzorku 304 ambulantných pacientov Centra psychiatrickej starostlivosti (Xiao et al., 2006).

Funkčné následky DP/DR
Symptómy DP/DR sú vysoko stresujúce a spojené so zvýšenou chorobnosťou. Emocionálne oploštelé a robotické správanie touto diagnózou podmienené je veľmi inkongruentné voči veľkej emocionálnej bolesti, ktorú postihnutí cítia. Nesúlad často zažívajú či už v osobnej alebo pracovnej sfére, čo obzvlášť súvisí s hypoemocionalitou, subjektívnymi ťažkosťami pri sústredení a udržaní informácií a obecným pocitom odpojenosti od života (APA,2013).

Diferenciálna diagnostika
Každý z diagnostických manuálov prináša vlastné spôsoby odlíšenia DP/DR od iných diagnóz. Hlavnými z nich sú:

Depresívna porucha: Pocity otupenia, mŕtvolnosti, prázdnoty, apatie a bytia vo sne sú podobné i pri depresívnej poruche, no DP/DR prináša celú radu pre seba charakteristických príznakov. Pokiaľ DP/DR jasne predchádza depresívnej epizóde alebo je naviazaná na jej koniec, diagnóza DP/DR platí (APA,2013). Naproti tomu MKN-10 doporučuje nadradenie depresívnej symptomatiky a v prípade jej prítomnosti určenie diagnózy depresívna porucha.

OCD: Niektorí jedinci s DP/DR sa môžu začať obsesívne zaoberať svojimi subjektívnymi pocitmi alebo si vyvinúť rituály na kontrolu svojich symptómov. Iné obsedantno-kompulzívne symptómy netýkajúce sa DP/DR by ale nemali byť prítomné. MKN-10 opäť považuje prítomnosť OCD symptomatiky za príznak, že nejde o DP/DR, ale je nutné určiť inú diagnózu.

Iné disociatívne poruchy: Vzhľadom k diagnóze DP/DR by sa nemali vyskytovať príznaky iných disociatívnych porúch, napr. disociatívnej poruchy identity. Rozlíšenie od disociatívnej amnézie alebo konverznej poruchy je jednoduchšie, pretože príznaky týchto diagnóz sa s DP/DR neprelínajú. MKN-10 dodáva nutnosť zachovaného náhľadu na zmenené prežívanie.

Schizofrénia: Neprítomnosť bludu transformácie alebo pasivity a pocitu ovládania (APA,2013)
Etiológia
Doteraz nebola preukázaná genetická podmienenosť DP/DR, pričom boli realizované 2 štúdie s rôznymi výsledkami  – Waller a Ross (1997) dedičnosť DP nepotvrdili, zatiaľčo štúdia Janga et al. (1998) popísala 48-55% genetický vplyv na výsledky subjektov v škále Dissociative Experience Scale (DES – Bernstein a Putnam, 1986).

Existuje jasná spojitosť medzi touto poruchou a detskými vzťahovými traumatami, pričom ale táto charakteristika nie je prevalentná alebo tak extrémne častá ako pri ostatných disociatívnych poruchách (napr. disociatívna porucha identity). Vo všeobecnosti sú ale emočné zneužívanie alebo zanedbávanie silne spojené práve s DP/DR. Ostatné stresory môžu zahrňovať fyzické násilie, prítomnosť pri domácom násilí, vyrastanie s rodičom s vážnou psychickou poruchou alebo nečakaná smrť alebo samovražda blízkeho príbuzného alebo priateľa. Sexuálne zneužívanie je oveľa menej častým predchodcom DP/DR,  ale nesmie byť opomíjané. Najvýznamnejšími spúšťačmi choroby sú vážny stres (vzťahový, finančný, pracovný), depresia, úzkosť (hlavne panické ataky) a zneužívanie drog. Symptómy môžu byť v tomto prípade indukované látkami ako tetrahydrokanabinol, halucinogény, ketamín, MDMA a halucinogénnou šalviou. Marihuana môže vyvolať nástup panických atakov a DP/DR symptómov zároveň (APA, 2013).
Pre našu prácu veľmi zaujímavým príspevkom v oblasti etiológie depersonalizácie je kniha R.D. Lainga
 - Rozdelené Self (2000). V tejto knihe sa Laing podľa vlastných slov pokúša o vysvetlenie niektorých duševných porúch (napríklad schizoidnej poruchy osobnosti, schizofrénie a depersonalizácie ako symptómu) v existenciálnom rámci.
Autor popisuje depersonalizáciu ako symptóm v kontexte schizoidnej osobnosti – jedinca, ktorý nie je schopný zažívať sám seba spolu s ostatnými alebo ako „doma“ vo svete. Schizoid sa podľa neho zažíva v izolácii a osamelosti, necíti sa byť úplnou, celistvou osobou, ale skôr ako bytosť „rozštiepená“ na myseľ a telo, ktoré sú raz v silnejšom, inokedy slabšom spojení. Veľmi podobné popisy prežívania je pritom možné získať od osôb trpiacich DP/DR
.
Laing rozlišuje dva spôsoby nazerania na človeka: môžeme ho vnímať ako osobu alebo ako organizmus. Organizmus je v tomto prípade pre nás súborom procesov, ktoré ho držia pri živote a redukujú ho na „to“; osoba pritom obsahuje aj vlastné priania, strachy, nádeje, zúfalstvo a ďalšie. Tendenciou nazerať na človeka ako na púhy organizmus ho zvonku depersonalizujeme. Túto takzvanú depersonalizačnú techniku používame i v bežnej komunikácii s ľuďmi – príkladom môžu byť spolucestujúci v MHD, okoloidúci na ulici, bezdomovci okolo ktorých prechádzame. Osoba, s ktorou takto jednáme sa následne môže cítiť depersonalizovaná a spravidla tiež depersonalizuje ostatných. Jednaním v tomto duchu považujeme človeka naproti nám za súčiastku veľkého svetového stroja a nie za toho, čím je sám o sebe. 

Originálnym spôsobom Laing popisuje možný spôsob chápania depersonalizácie ako obranného mechanizmu. Ako obzvlášť ohrozujúcu vidí depersonalizáciu pre ontologicky neistú osobu
. Aj v prítomnosti takto silnej neistoty je ale nutné pokračovať v žití a tak sa človek depersonalizovaný zvonku môže skryto brániť „hraním mŕtveho“ – vzdaním sa vlastnej autonómie, metaforickým predstieraním smrti
, čo môže byť nevedome zažívané ako prostriedok záchrany života. 
Ďalšou interpretačnou možnosťou depersonalizácie je pre Lainga rozdielny spôsob vnímania self v katégórií „stelesnenia“. Väčšina ľudí považuje okamih vzniku svojho tela za počiatok svojho života a svoj telesný zánik (smrť) za jeho koniec. To implikuje, že ľudia sa cítia natoľko živí, ako je živé ich telo. Existuje však aj skupina ľudí, ktorí sa necítia byť úplne „vstrebaní“ do svojich tiel, ale nejakým spôsobom od nich odlúčení – nestelesnení. Self je odlúčené od tela, pričom telo je prežívané skôr ako objekt medzi ostatnými objektami vo svete, než ako jadro bytia. Namiesto toho, aby telo slúžilo ako jadro pravého Self, je prežívané ako jadro „falošného self“, na ktoré odťažité, nestelesnené Self pohliada buď láskyplne, pobavene alebo s nenávisťou. Takýto spôsob oddelenia Self od tela človeku odníma akúkoľvek možnosť účasti na radosti zo stránok života spojených s telesnými počitkami, pocitmi a pohybom. Odtelesnené Self totiž nemá žiadny podiel na tom, čo telo robí, ale plní skôr divácku úlohu. Funkciou Self sa potom môže stať pozorovanie, kontrola a kritika a operácie zhrnuteľné do kategórie „čiste duševné“ (Laing, 2000). 
Ďalšou z príležitostí „vzniku“ depersonalizácie je podľa Lainga zvýšené uvedomovanie si seba. K zvýšenému sebauvedomovaniu si vlastného bytia dochádza v adolescencii, sprievodnými znakmi môžu byť napríklad plachosť, červenanie a obecná rozpačitosť v situáciách, kedy mladý človek čelí zvýšenej pozornosti ostatných. Pokiaľ sa seba-uvedomovanie jedinca vymkne norme, takáto osoba sa cíti byť neustálym stredom záujmu druhých viac, než je tomu v skutočnosti. Toto môže prinášať pocit neustáleho hodnotenia a domnelej nepriaznivej kritiky, čo spravidla vedie k pocitom silnej úzkosti a neistoty, ktorým sa jedinec môže brániť „hraním mŕtveho“ alebo „odtelesnením self“ – obranným mechanizmom depersonalizácie.
Terapia
Psychologické prístupy k liečeniu DP poruchy

Do dnešnej doby neexistuje rozsiahlejšia štúdia účinnosti psychologických spôsobov liečby depersonalizácie (Hunter et al., 2003), je ale možné nájsť niekoľko štúdií s malým počtom prípadov, ktoré pojednávajú o účinnosti hlavne behaviorálnej terapie (Sookman a Solyom, 1978; Dollinger, 1983) a psychoanalytickej terapie (Torch, 1987). Bohužiaľ nedostatok kvantifikovateľných výsledkov a systematického výskumu dosť sťažuje objektívne posúdenie účinnosti spomenutých terapeutických prístupov. Určite je ale zaujímavé pozrieť sa na problém depersonalizácie rozličnými optikami týchto prístupov, kedy každý z nich zdôrazňuje iné aspekty poruchy adekvátne ku svojmu konceptuálnemu rámcu. 
Psychodynamické smery

Torch (1987) uvádza informovanú psychodynamickú psychoterapiu ako úspešnú pre niektorých jeho pacientov s depersonalizačnou poruchou. V tomto prístupe je za centrum terapeutického záujmu stanovený strach zo straty kontroly. Je pravdepodobné, že extrémna potreba kontroly je jedným z kľúčových psychologických mechanizmov, ktoré spúšťajú a „udržiavajú“ pocity depersonalizácie. Psychodynamické smery vidia tento citlivý bod ako výsledok vývojových ťažkostí v štádiu budovania zdravého narcizmu a dôverných vzťahov s blízkymi osobami (Michal et al., 2006). Toto tvrdenie je možné podporiť výskumnými zisteniami (Simeon et al., 2001, Michal et al., 2007), že depersonalizácia v dospelosti má súvislosť s tzv. „emočným zneužívaním“ v detstve. Toto „zneužívanie“ alebo zanedbávanie však nemuselo byť explicitné, masívne a vedomé – Torch (1987) uvádza príklady ako rozvod rodičov behom detstva, chladné až vzdialené vzťahy medzi rodičmi, navštevovanie internátnej školy v detstve,  príliš včasné zastávanie role zodpovedného dospelého (napríklad dieťa povinované starostlivosťou o chorého člena rodiny), šikana v škole bez možnosti ochrany od dospelých. Ďalší pacienti, u ktorých neboli prítomné predchádzajúce faktory, boli obyčajne jedináčikovia alebo veľmi talentované deti, pochádzajúce z rodín veľmi dbajúcich na úspechy, kde s nimi bolo zaobchádzané ako s objektami na naplnenie rodičovských narcistných potrieb, a nie ako s celistvými bytosťami (Torch, 1987). Schilder (1951) v tomto ohľade uvádza: „...pacienti s depersonalizáciou boli veľmi obdivovaní svojimi rodičmi za ich intelektové a fyzické schopnosti... No konečný dôsledok tohto rodičovského postoja je podobný, akoby boli zanedbávaní.“ (s.276). Takýto prístup totiž môže spôsobovať extrémnu závislosť na vonkajších zdrojoch uznania a znemožňuje zdravé vytvorenie a udržanie postoja ku Self (Torch, 1987). Subjekt potom tieto vzťahové vzorce internalizuje a začne sám seba vnímať ako „konajúci objekt“ (z pohľadu tretej osoby) namiesto aby svoju osobu videl ako zdroj subjektívneho prežívania (pohľad prvej osoby). Takto hlboko internalizované vnímanie seba ako objektu smeruje k neustálemu sebapozorovaniu spojenému s nekončiacim negovaním subjektívneho prežívania (Schilder, 1951). Obrovský dôraz je kladený na žitie podľa štandardov určovaných nerealisticky idealizovaným (falošným) self, ktoré je nepriamym odrazom predtým prijímaných introjektov. Takto sa pacienti dostávajú neustále do vnútorných bojov, z ktorých vychádzajú s pocitom vlastnej nedostatočnosti a nedostatku kontroly, po ktorých nasledujú pocity depersonalizácie (Michal et al., 2006). 

Michalova štúdia (2006) s 35 pacientmi s patologickou depersonalizáciou a 28-člennou kontrolnou skupinou za použitia validizovaného dotazníku narcizmu a sebaregulácie (Nemecký inventár narcizmu) a interpersonálneho správania (Inventár interpersonálnych problémov) potvrdila, že pacienti s DP sa cítia byť viac ohrození, negatívne vnímaní, sociálne odcudzení, bezmocní, zúfalí a bezcenní (Michal et al., 2006). Autori vyvodzujú, že takéto subjektívne pocity generujú seba-spúšťajúci cyklus, v ktorom zažité emočné zneužívanie a pocity nedostatočnosti smerujú k vyhýbaniu sa sociálnemu kontaktu, oddialeniu od reality a oddeleniu od Self. Nasleduje pocit depersonalizácie, ktorý prináša ešte silnejšie pocity nedostatočnosti, studu a odcudzenia, čo ešte viac posiluje depersonalizáciu a tak ďalej (Michal et al., 2006). 

Želaným cieľom terapie je moment vhľadu, v ktorom si pacient uvedomí, že depersonalizácia vychádza z introjektu tyranského idealizovaného self, ktorého požiadavky nikdy nebude možné naplniť.

Kognitívne-behaviorálna terapia

Relatívne nedávno vytvorený (Hunter et al., 2003) model depersonalizačnej poruchy ako kognitívne behaviorálneho konštruktu popisuje túto chorobu ako dôsledok katastrofického vysvetľovania si normálne sa objavujúcich „letmých“ pocitov depersonalizácie. Je typické, že pacienti si svoje pocity vysvetľujú často ako príznak ťažkej duševnej choroby (pocit, že sa zbláznili) alebo neurologickej poruchy, alebo nevratného poškodenia mozgu spôsobeného drogami (Baker et al., 2003, 2007). Takéto misinterpretácie sa stávajú ohrozujúcimi, spúšťajú úzkosť a pocity straty kontroly, čo opätovne zosilňuje depersonalizáciu atď. (Hunter et al., 2003). Pacienti sa tomu snažia vyhnúť obmedzovaním situácií, ktoré prinášajú zhoršenie symptómov (napr. sociálne situácie). Takéto vyhýbanie ovšem zosilňuje anxietu a pocit straty kontroly, čo napomáha zhoršeniu depersonalizácie.
Na základe tohto modelu Hunter a kol. (2003) navrhli niekoľko intervencií, ktoré sa ukázali byť užitočnými pri ďalšom výskume s 21 pacientmi s depersonalizáciou (Hunter et al., 2005).

- psychoedukácia a normalizácia: poučenie pacienta o skutočnom charaktere a mechanizme fungovania poruchy môže viesť k menej katastrofickému chápaniu svojich pocitov. Dôležitosť psychoedukácie tkvie aj v skutočnosti, že priemerná doba, ktorá uplynie od návštevy odborníka do určenia správnej diagnózy je 7-12 rokov (Hunter et al., 2003), a počas tohto času pacientom veľmi chýba akákoľvek celistvá informácia skutočne vystihujúca ich prežívanie.
- vedenie denníka: zaznamenávanie intenzity príznakov, aby bol pacient schopný reflektovať, že zažíva aj chvíle so slabšou DP, zároveň sa dajú vysledovať rizikové situácie a spúšťače (Hunter et al., 2003, 2005)
- obmedzenie vyhýbavosti: narušenie kolobehu „úzkosť-vyhýbanie-depersonalizácia-ešte väčšia úzkosť“ prostredníctvom vystavovaniu sa zdanlivo nepríjemným situáciám, implementácia techník ako hranie rolí (Sookman a Solyom, 1978; Hunter et al., 2005). Môže byť užitočné čeliť vlastným katastrofickým úsudkom pomocou vystavovania sa zúskosťňujúcim situáciám, po ktorých nasleduje zistenie, že nepriniesli žiadny katastrofický následok
- redukovanie pozornosti zameranej na seba: zámerné sústredenie a ukotvovanie sa na vopred určené objekty môžu byť užitočné pri prerušovaní neustáleho sebamonitorovania (Hunter et al., 2003, 2005). 
Abreakčná terapia

Jedným z prvých, kto abreakciu ako liečebnú metódu depersonalizácie použil bol britský psychiater Hym J. Shorvon, V práci „Depersonalizačný syndróm“ (1946) popísal niekoľko spôsobov liečby, medzi inými i elektrokonvulzívnu terapiu, vazodilatáciu atď., ktoré ale neprinášali markantné zmeny. Jedinou výnimkou bola dramatická remisia po jednom sedení, kde bola využitá abreakcia, pričom sedem ďalších prípadov zaznamenalo po abreakcii významné zlepšenie. Shorvon ďalej zistil, že je takto možné účinne liečiť aj pacientov, ktorých depersonalizácia nereaguje na zažitú traumu. Podobný prípad popisujú vo svojej práci Ballard a kol. (1992), kedy bola liečená 55-ročná žena s 35-rokov trvajúcou chronickou depersonalizáciou, ktorá nereagovala na liečbu antidepresívami, antipsychotikami ani stimulanciami a ECT. Počas krátkej psychoanalytickej terapeutickej práce s ňou sa ukázalo, že depersonalizácia by mohla vychádzať z hnevu a deštruktívnych túžob voči jej matke. Moment vhľadu však pacientke nestačil a tak podstúpila sedenie za použitia abreaktívnej terapie, za intravenózneho podania 10 mg Diazepamu a 20 ml vody sa dostala do relaxovaného stavu, v ktorom začala vyjadrovať silný hnev a hostilitu voči svojej matke, na záver dialógu s terapeutom si priala matkinu smrť. Táto fáza trvala 2 až 3 minúty a skončila pacientkinou únavou a spánkom (Ballard et al., 1992). Na ďalšom sedení už pacientka popisovala „iba“ úzkosť a panické stavy, pričom depersonalizácia sa úplne vytratila. Na potlačenie úzkosti a panických stavov potom mohli byť nacvičené klasické zvládacie techniky z repertoáru kognitívne-behaviorálnej terapie.

U depersonalizovaných pacientov so silným emočným oploštením (až úplnou stratou emócií) môže hypnotická regresia (ako predstupeň abreakcie) pomôcť vrátiť sa do čias, kedy ešte pacient emócie cítil (Smucker et al., 1995; Holmer et al., 2007; in Sierra, 2009).

Neurobiológia ochorenia

Podľa publikácie Raszky a Praška (2008) je depersonalizácia funkčnou poruchou integrácie somatosenzorických, zrakových a sluchových modalít v multimodálnej asociačnej kôre v temporo-parietálnej junkcii a okolitých oblastiach, hlavne v pravej časti gyrus angularis a v inzule. 
Depersonalizačné príznaky ďalej často prinášajú ochorenia ako epilepsie
, migrény, kraniocerebrálne úrazy, mozgové nádory, vestibulárne ochorenia (Lambert et al., 2002), Meniérova choroba (Grigsby, 1986), roztrúsená skleróza (Strohle et al., 2000), akútna intermitentná porfýria (Lambert et al., 2003).


O účinnej farmakologickej liečbe sa pri depersonalizácií stále ešte nedá hovoriť. Existujú historické záznamy o jej liečbe barbiturátmi, amfetamínmi, neuroleptikami i ďalšími, všetko však bez dlhodobého účinku. Počas posledných dvoch desaťročí ale množstvo vedeckých štúdií vracia pacientom nádej na nájdenie účinnej liečby (Sierra, 2009). Prehľad doposiaľ uskutočnených štúdií farmakologickej liečby je zhrnutý v Tabuľke 3.
Tabuľka 3: Prehľad farmakologických štúdií za účasti pacientov trpiacich depersonalizáciou (podľa Raszky a kol., 2010).
	Štúdia
	Druh štúdie
	Liečivo a dávka
	n
	Výsledok

	SSRI antidepresíva
	
	
	
	

	Hollander et al. (1990)
	séria kazuistík
	rôzne SSRI antidepresíva (20-60 mg/ deň)
	8
	Signifikantné zlepšenie u pacientov s komorbidnou úzkosťou.

	Simeon et al. (2004)
	dvojito slepá, kontrolovaná placebom
	fluoxetine (10-60 mg/deň)
	54
	Fluoxetine nebol účinnejší než placebo.

	Simeon et al. (1998)
	dvojito slepá, skrížená
	klomipramin (300 mg/deň)
	8
	Zlepšenie u 2 pacientov (25%)

	Lamotrigine
	
	
	
	

	Sierra et al. (2001)
	séria kazuistík
	augmentácia lamotriginom (250 mg/deň)
	11
	Zlepšenie u 6 pacientov.

	Sierra et al. (2003)
	dvojito slepá, placebom kontrolovaná
	lamotrigin (250 mg/deň)
	9
	Nedošlo k zlepšeniu u všetkých pacientov.

	Sierra et al. (2006)
	retrospektívna
	augmentácia lamotriginom (50-800 mg/deň)
	32
	30% zníženie príznakov u 56% pacientov.

	Klonazepam
	
	
	
	

	Stein et al. (1989)
	jednoducho slepá štúdia
	klonazepam (3 mg) a karbamazepín (1200 mg)
	1
	Klonazepam viedol k výraznému zníženiu príznakov, karbamazepín bez efektu.

	Sachdev (2002)
	kazuistika
	klonazepam (3 mg) a citalopram (30 mg/deň)
	1
	Významné zlepšenie.

	Antagonisti opioidných receptorov
	
	
	
	

	Nuller et al. (2001)
	jednoducho slepá štúdia
	naloxon, jedna až niekoľko intravenóznych infúzií (celková dávka 1,6-10 mg)
	14
	U 71% pacientov došlo k výraznému zníženiu intenzity depersonalizácie.

	Simeon et al. (2005)
	otvorená štúdia
	naltrexon (100-250 mg)
	14
	V priemere 30% zníženie intenzity depersonalizácie merané 3 rôznymi disociatívnymi škálami.


Meranie
Cambridge Depersonalization Scale (CDS)

CDS je sebaposudzovací dotazník s 29 položkami, u ktorých subjekt vyberá mieru, v ktorej s tvrdením súhlasí a častosť, v ktorej sa popisovaný jav vyskytuje. Za každú položku je možné získať 0-10 bodov, z čoho vyplýva maximálne skóre 290 a minimálne 0 (Sierra a Berrios 1996). V roku 2011 bola Chalupníčkem, Raszkou, Praškem a Koženým v  Českej republike realizovaná validizačná štúdia CDS, ktorá potvrdila využiteľnosť metódy v českom prostredí a preukázala jej dobré psychometrické vlastnosti.
Fewtrell Depersonalization Scale (FDS) 

FDS je 35-položkový sebaposudzovací dotazník, pokrývajúci všetky 4 základné domény DP: depersonalizácia, derealizácia, desomatizácia a de-afektualizácia (Fewtrell, 2000). Subjekt vyberá na 5-bodovej škále stupeň pravdivosti daného tvrdenia počas posledného mesiaca. Položky sú bodované 0-4 bodmi, maximálne skóre (pre najsilnejšiu DP) je 140, obsahuje pozitívne aj negatívne formulované položky. 
Štrukturované klinické interview pre DSM-IV Dissociatívne poruchy (SCID-D)

Pološtrukturované interview, ktoré evaluuje 5 prejavov dissociatívnych symptómov: amnézia, depersonalizácia, derealizácia, konfúzia identity a alterácia identity. Dizajnované pre screening a diagnostiku dissociatívnych porúch, pričom jeho výsledky boli zohľadnené pri tvorbe DSM-IV (Steinberg, 1993; Steinberg et al., 1993). Považované za reliabilný a validný nástroj používaný v súčasných štúdiách.
Štrukturované klinické interview pre depersonalizačné-derealizačné spektrum (SCI-DER)

Nový nástroj vytvorený pre posudzovanie 4 základných domén depersonalizácie: derealizácia, somatopsychická depersonalizácia, autopsychická depersonalizácia a afektívna depersonalizácia. Autori uvádzajú excelentné hodnoty vnútornej konzistencie (0,92), dobrú test-retest reliabilitu po 15-20 dňoch (r=0,88) a dobrú konvergentnú a diskriminačnú  validitu (Mula et al., 2008). Škála pozostáva zo sérií položiek, ktorým predchádza otázka: „Zažili ste niekedy aspoň na pár sekúnd, dní alebo mesiacov...?“ Jednotlivé položky, na ktoré sa odpovedá áno/nie sú odvodené zo sebahodnotiacich dotazníkov ako CDS a DES.
Zmysel života
Uvažovanie o zmysle života je spoločnou témou pre veľkú časť humanitných vied. Pre čitateľa tejto práce ale považujeme za podstatné porozumieť hlavne vývoju a súčasnej podobe konceptu zmyslu života vo filozofii a následne v psychológii. Súčasné koncepty slúžili ako zdroje interpretácie výpovedí jednotlivých respondentov vo výskumnej časti práce. Ďalšími z dôležitých pojmov používaných vo výskumnej časti práce sú hodnoty, zmysluplnosť a bezzmyselnosť, ktoré ale respondenti používali vychádzajúc zo svojho referenčného rámca, takže sa nemusia úplne zhodovať so psychologickou terminológiou.
Existencializmus a fenomenológia
Korene psychologického uvažovania o zmysle života môžeme nájsť hlavne v existenciálnej filozofii (neskôr i psychológii), vychádzajúcej z diel S. Kierkegaarda a E. Husserla, pokračujúcej K. Jaspersom, G. Marcelom a J. P. Sartreom. Odozvu v psychológii potom uvidíme najmä v teóriách V. E. Frankla, L. Binswangera, M. Bossa a R. Maya (Tavel, 2007). Existencialisti sa zaoberali otázkami ľudského bytia, jeho zmyslu i špecifickými ľudskými danosťami ako sú hodnoty, sloboda, zodpovednosť, svedomie a osamelosť. Hlavnou oblasťou záujmu existenciálnej psychológie je ľudské prežívanie. Popisuje a skúma ho prostredníctvom fenomenológie, takže hovorí o osobnej skúsenosti v živote človeka a o tom, či vôbec, a prípadne aký má táto skúsenosť zmysel (Plháková, 2006). 
Z pohľadu Sörena Kierkegaarda, ako jedného z hlavných predstaviteľov existencializmu na povahu ľudského bytia je známe, že nepovažuje pravdu za objektívnu danosť, ale jej určenie je predmetom slobodnej voľby človeka (Plháková, 2006). 
Podľa Martina Heideggera (in Plháková, 2006) je existencia vlastnosťou výlučne ľudskou, nevidí ju totiž ako stanovenú vec, ale ako niečo, o čo sa treba starať a snažiť sa o uchovanie. Jeho dielo sa neskôr stalo inšpiráciou pre Ludwiga Binswangera a Medarda Bossa, ktorí Heideggerovu fenomenologickú analýzu rozšírili na psychoterapeutický smer – daseinanalýzu. V teórií tohto smeru Binswanger a Boss vysvetľujú nutnosť rozvíjania svojich možností  a práce s nimi po celý život. Pokiaľ tak človek nečiní, cíti podľa daseinanalytikov vinu a úzkosť.

V súlade s existenciálnym rámcom chápania sa na ľudské fungovanie v spoločnosti díva i britský „antipsychiater“ R.D. Laing (2000). Ten vo svojom diele hovorí o základnej ontologickej neistote, ktorú predstavuje neúplne zreteľná identita a autonómia, oboje postrádajúce pevnosť a súdržnosť. Naproti tomu stojí zdravá autonómia, celistvá vyjasnená identita s istotou v sociálnej, duchovej i biologickej oblasti, ktoré zastrešuje pojem ontologická istota. Miera pociťovanej ontologickej istoty (prípadne neistoty) je potom merítkom nebezpečia, ktoré osobe hrozí vo vzťahoch s druhými (Laing, 2000; Plháková, 2006).
Humanistická psychológia
Viktor Emil Frankl

Najznámejším predstaviteľom teórií o zmysle života je V. E. Frankl a jeho logoterapia. Hlavnými pojmami, ktoré Frankl vo svojom rozsiahlom celoživotnom diele objasňuje, sú zmysel života, sebarealizácia, sebatranscendencia, hodnoty, svedomie, sloboda a zodpovednosť. Základným kameňom jeho teórie je ľudská vôľa k zmyslu, ktorú pokladá za našu vrodenú vlastnosť (Frankl, 1971 in Tavel, 2007), ktorá nás motivuje k jeho hľadaniu a naplňovaniu. Ďalším Franklovým pojmom je potom existenciálne vákuum ako stav, kedy človek nepociťuje zmysel života a teda prežíva svoj život ako prázdny (Halama, 2000). Hodnoty Frankl definuje hodnoty skrz napĺňanie zmyslu života – popisuje ich ako univerzálne zmysly, ktoré sa ukazujú v typických situáciách, ktorým jedinec alebo spoločnosť čelia. Rozoznáva tri hlavné skupiny hodnôt: tvorivé, zážitkové a postojové hodnoty. Je teda možné zažívať zmysel pomocou hodnotnej tvorby, priamym prežívaním zážitku, láskou k niekomu alebo postavením sa udalostiam, ktoré človek nemôže zmeniť (Frankl, 1996; 1997).
Z celého Franklovho diela je možné abstrahovať niekoľko jeho téz o zmysle ako veľmi komplexnom a subjektívnom jave (podľa Tavel, 2007). 
Zmysel je transcendentný 

  Podstata ľudskej existencie spočíva v sebetranscendencii. Byť človekom znamená byť zameraný a nastavený na niekoho alebo na niečo, byť niekomu alebo niečomu oddaný a slúžiť tomu. G.T. Reker a P.T.P. Wong (in Halama, 2000c) uvádzajú, že stupeň sebatranscendencie, ktorú jedinec realizuje vypovedá o hĺbke jeho zmyslu života
. 

A. H. Maslow (2000) tvrdí, že sila ega dosahuje najvyššej hodnoty práve u toho človeka, ktorý najľahšie na ego zabúda alebo ho transcenduje.

Zmysel je v žití pre cieľ

Zameranie na „koniec“ a cieľový bod v budúcnosti vytvára duchovnú oporu, ktorá pomáha človeku neprepadnúť charakterovým a typotvorným silám sociálneho prostredia a teda chráni pred úpadkom. Pevným bodom v budúcnosti je utváraná celá prítomnosť (Frankl, 1985 in Tavel, 2007).
Zmysel života je spojený „s pocitom žiť pre niekoho alebo pre niečo“ (Frankl, 1971, in Tavel, 2007) Nenaplnená túžba po zmysle sa u človeka v citovej oblasti prejavuje pocitom pustoty a prázdnoty, čo sa môže odraziť i na telesnej kondícií. Vedomie úlohy naopak udržuje človeka po duševnej i telesnej stránke, do istej miery pomáha v zdolávaní chorôb a približujúcej sa smrti (napríklad starý človek trpiaci stratou zmyslu môže s návratom pocitu užitočnosti dostať novú životnú šancu – podľa Pennebakera zrýchľuje uzdravovanie a zmenšuje citlivosť k vlastnému zdravotnému stavu, in Křivohlavý, 2002)

Zmysel je niečo konkrétneho, jedinečného a neopakovateľného

Jedinečnosť osoby vytvára jedinečnú úlohu. J. Semivan (2000, in Tavel, 2007) predpokladá, že jedinečnosť človeka je výzvou k hľadaniu a rozlišovaniu hodnôt, pričom každá situácia má jeden (pravý) zmysel. Požiadavka, ktorá je na nás kladená životom, a tým i zmysel našej existencie, sa mení od človeka k človeku, z okamihu na okamih. Preto nezáleží na obecnom zmysle života, ale na zmysle života určitej osoby v danom okamihu. Prípadná strata tradície alebo hodnôt nespôsobí stratu zmysluplnosti života človeka, pretože tradície a hodnoty sú obsiahnuté skôr v typických a opakujúcich sa situáciách a sú platné nielen pre konkrétneho človeka v konkrétnej situácii, ale aj ako univerzálne a typicky sa opakujúce, zatiaľ čo zmysel je jedinečný a neopakovateľný a je ho treba zakaždým objaviť (Tavel, 2007).

Pri hľadaní zmyslu vedie človeka svedomie

Svedomie je „orgánom zmyslu“ a je možné ho definovať ako schopnosť odhaliť jedinečný a neopakovateľný zmysel, skrytý v každej situácii (Frankl, 1988, in Tavel, 2007). Svedomie nabáda človeka, aby čelil osudu za každých okolností a podmienok, žiada od neho, aby svoj osud vytváral, jednal, aby vzal osud do svojich rúk tam, kde je to možné a znášal utrpenie tam, kde je to nutné (Frankl, 1971, in Tavel, 2007).

Svedomie môže človeka viesť i nesprávne – až do posledného okamihu svojho života človek nevie, či sa nemýlil. Nevie, či jeho svedomie nepodľahlo klamu alebo či svedomie druhého človeka nemohlo mať pravdu. Aj skrz túto neistotu by ale človek mal mať odvahu svoje svedomie uposlúchnuť (Frankl, 1979, in Tavel, 2007). 

Zmysel života je možné nájsť tiež v tom, čo bolo alebo čo môže byť

O zmysluplnosti života rozhodujú aj jeho vrcholné body, to znamená, že jediný okamih môže dať spätne zmysel celému životu (Tavel, 2007).
Vôľa k zmyslu je motivovaná napätím medzi realitou a ideálom

V miere, v akej človek naplňuje zmysel, uskutočňuje sám seba, svoje vlastné možnosti. Nie je preto potrebné trápiť sa pre hodnoty a ideály, pretože tie sú len výrazom človeka samotného. Napätie medzi bytím a zmyslom (tým čo je a tým, čo môže byť) je uložené v podstate človeka. Istý rozpor a napätie medzi aktuálnym stavom človeka a tým, čím by mohol byť, je nevyhnuteľným pre duševné zdravie. Človek potrebuje bojovať o niečo, čo je hodné túžby a namáhavého hľadania (Tavel, 2000).
Všetko musí mať vyšší zmysel

V logoterapii sa hovorí o vyššom zmysle alebo suprazmysle. Od človeka sa nežiada, aby uniesol nezmyselnosť situácie, ale aby uniesol to, že nie je schopný rozumovo pochopiť bezpodmienečnú zmysluplnosť. Logos je hlbší než logika (Frankl, 1994).

Život nemôže byť nikdy bezo zmyslu

Za každých okolností ľudského života je možné vidieť úlohu, ktorú má človek splniť a tým splniť možnosť bytia. Aj zdanlivo negatívne stránky bytia (triáda utrpenie, vina, smrť) je možné premeniť v niečo pozitívneho, pokiaľ sa k nim zaujme správny postoj. (Frankl, 1979). Zúfalstvo, ktorému môžeme podľahnúť je následkom zabsolutizovania nejakej našej hodnoty, ktorú nie sme schopní naplniť.
Vedomie zmyslu dáva silu

F.W. Nietzsche (in Frankl, 1996): Kto vie, prečo je na svete, znesie každý spôsob života. Pri uvedomovaní si zmyslu rastie s vonkajšími problémami vnútorná sila odporu jednotlivca. Nie je možné odstrániť zo sveta všetko, čo pôvodí nešťastie, je ale možné učiť človeka žiť bez toho, čo nemôže mať a pomáhať ku zmene pohľadu na jeho utrpenie.

Absencia zmyslu vedie ku pseudozmyslom

Existuje obecná mienka, že človek sa snaží v zásade o to, aby bol šťastný. V skutočnosti ale človek chce mať ku šťastiu dôvod. Pokiaľ sa zameriame priamo na pocit šťastia, stratíme zo zreteľa jeho dôvod a samotné šťastie sa rozplynie. Radosť až rozkoš prichádzajú spolu s naplnením cieľa. 
Zmysel sa dá naplniť realizovaním tvorivej hodnoty

Občas je na prvé miesto pri naplňovaní zmyslu kladená tvorivá aktivita. B. Kosová (1993) uvádza, že zmyslom života je potvrdzovať svoju existenciu činmi. Tvorením človek prekonáva sám seba. Snaha o tvorivú činnosť je najpodstatnejším znakom celej ľudskej existencie. Ďalšou z možností napĺňania tvorivých hodnôt môže byť práca, pričom nezáleží na konkrétnom povolaní, ale vo význame práce vo vzťahu k ľudskému spoločenstvu. Podstatné je, či sa osobne a špecifické vlastnosti, čo tvoria našu existenciu, v práci uplatnia a učinia naše životy zmysluplnými, alebo nie.
Zmysel je možné naplniť realizáciou zážitkovej hodnoty

Zážitkovú hodnotu predstavuje ktorýkoľvek skutočný zážitok, ktorý človeka obohacuje a povznáša. Môže ísť o zážitok z hodnotného umeleckého diela, krásy prírody alebo úspešného ľudského výkonu. 

Najhodnotnejším ľudským zážitkom je láska. Tá môže byť vzťahom medzi dvoma vzájomne oddanými milencami, blízkosť medzi priateľmi, alebo láska, rodičovská láska k deťom, či zduchovnelá láska človeka, ktorý sa oddáva službe druhým. Jedine láskou si dokážeme v plnosti uvedomovať vnútorné ja druhého človeka.

Zmysel sa dá naplniť realizáciou postojovej hodnoty

Realizácia hodnoty postoja znamená pre Frankla schopnosť trpieť. Frankl ostro kritizuje neochotu modernej spoločnosti vyrovávať sa s utrpením (Drapela, 1997).

C. R. Rogers (2000) dodáva, že okrem znášania utrpenia sú zdrojom bolesti a zápasom i rozvíjanie sa a osobnostný rast. 

Kazimierz Popielski (2005)
K. Popielski považuje pri utváraní subjektívneho zmyslu za dôležité štyri komponenty. Ide o intelektuálny, emocionálne-citový, volne-snahový a existenciálne-činnostný komponent. Intelektuálny nám pomáha poznať prirodzenosť ľudského života a poučiť sa z historicko-kultúrnych systémov a okolia. Emocionálne-citový komponent nám dodáva schopnosť zakúšať samého seba a reagovať na svoje úspechy, nezdary a úsilie. Volne-snahový komponent nám umožňuje vyberať si ciele a zaujímať postoje a na záver existenciálne činnostný komponent vyjadruje „pritakanie“ konkrétnemu životu, ktorý človek žije a zároveň predstavuje angažovanosť v osobnom rozvoji.
Alfried Längle
Längle (2002) odpovedá na otázku, čo znamená viesť zmysluplný život, pričom čerpá i z Frankla:
Zmysluplne žiť znamená plniť tú úlohu, ktorá pred nami práve stojí. Zmysel nie je možné dať ani nariadiť, musí byť rozpoznaný a nájdený – človek musí zmysel uchopiť sám. To, čo môžeme rozpoznať a nájsť, musí už existovať – svojim konaním môžeme spôsobiť, že hodnotová možnosť, ktorá drieme v danej situácii, sa stane skutočnosťou. Pri utrpení v skutočnosti ide o odpoveď na „prečo“, ktorú musíme vypátrať. Čím horšie utrpenie, tým hlbší zmysel je v ňom ukrytý. Napriek tomu, že rozpoznanie správneho konania v danej situácii môže byť veľmi ťažké, len veľmi málo to závisí od inteligenčného kvocientu – zmysel sa nevymýšľa, premýšľanie dokonca môže byť na príťaž pri ceste ku zmyslu, pokiaľ ho použijeme ako obranný mechanizmus a racionalizujeme to, čo vnútorne cítime. To, čo je zmysluplné, nás uchopí a vycítime to ešte skôr, než si to uvedomíme. Zmysel môže nájsť každý človek, ktorý je schopný činiť rozhodnutia – orgánom zmyslu je vnútorný cit pre to, čo je správne, čiže svedomie. Každý zmysluplný život spočíva v postoji, ktorý je otvorený otázkam. Byť znamená byť dotazovaný. Žiť znamená odpovedať na otázky prítomnej chvíle

Abraham H. Maslow

Ústrednými pojmami, ktorými Maslow obohacuje humanistické smery psychológie sú sebarealizácia a sebaaktualizácia, ako potreby na vrchole pomyselnej pyramídy, zastrešujúce potreby fyziologické, potrebu bezpečia, lásky, súnáležitosti a uznania (Plháková, 2007).

Zmysel života vidí ako mohutnú motivačnú silu, ktorá sa vynára po uspokojení nižších potrieb. Zmysel zažíva sebaaktualizovaná a k rastu motivovaná osoba, ktorá používa svoje tvorivé schopnosti k rozvíjaniu svojich vnútorných osobnostných potenciálov. Zmysel života je metapotreba, ktorá musí byť naplnená, pretože pokiaľ nie je, spôsobuje poruchy. Zároveň ale upozorňuje, že pokiaľ k naplňovaniu sebatranscendentných hodnôt príde príliš skoro a bez naplnenia hodnôt adekvátnych veku, môže sa zablokovať psychický rast v prirodzenom slede (Halama, 2000).
Irvin D. Yalom

Vo svojej existenciálnej terapii chápe zmysel striktne z existenciálneho hľadiska – život nemá žiaden konečný zmysel a cieľ. Je len aktívnou a kreatívnou odpoveďou na absolútnu bezzmyselnosť sveta. Aby sme sa mohli vyrovnávať s takouto bezzmyselnosťou a ďalšími existenciálnymi javmi (smrť, sloboda, izolácia), musíme sa celým srdcom ponoriť do nami vytvoreného zmyslu života a aktívne sa angažovať. Naproti Franklovi Yalom nevidí zmysel ako vnútornú odpoveď vychádzajúcu z jadra každého človeka, ale naopak ako projekciu svojej osoby do sveta (Yalom, 1980, in Tavel, 2000).

Teoretické prístupy ku skúmaniu zmyslu života
Relativistický prístup

Človek, ktorý chápe svoj zmysel života, sa pozitívne zaviazal nejakému konceptu a tento mu poskytuje životný rámec, vďaka ktorému rozumie svetu a odvodzuje svoje životné ciele. Sám seba potom človek vníma ako činiteľa naplňujúceho svoj životný rámec a vykonávateľa cieľov. Vďaka tomuto realizovaniu vníma potom človek svoj život ako dôležitý a zmysluplný (Battista – Almond, 1973, in Tavel, 2000). Tento prístup sa vyhýba pomenovaniu určitej množiny hodnôt poskytujúcich zmysel, riadi sa tézou, že rozhodujúcim faktorom pri pociťovaní zmyslu je miera, do akej sa jedinec rozhodol riadiť svojimi ideálmi a cieľmi (Halama, 2000).
Baumeisterova teória štyroch potrieb
H. Baumeister vymedzuje zmysel ako mentálnu reprezentáciu možných súvislostí medzi vecami, javmi a vzťahmi ako model obsahujúci štyri potreby:
- potreba pociťovania cieľov – prežívanie vlastného jednania vo vzťahu k budúcnosti a formovanie nových cieľov, pokiaľ sú už staré dosiahnuté

- potreba kontroly a účinnosti – potreba interpretovateľnosti udalostí takým spôsobom, aby mal jedinec pocit, že ovplyvňuje výsledky svojho života a dôležité aspekty žitia

- potreba hodnoty a oprávnenia – snaha o externalizáciu zodpovednosti, nutnosť uznania hodnoty a morálnej oprávnenosti pre svoje činnosti, aktivity a hodnoty

- potreba vlastnej hodnoty – túžba po pocite vlastnej ceny, výnimočnosti a dobroty (Sommer – Baumeister, in Wong – Fry, 1998).

Viacdimenzionálny model troch komponent G.T. Rekera a P.T.P. Wonga

Najrozšírenejším konceptom štruktúry zmyslu života je model prežívania zmyslu autorov Rekera a Wonga. Pozostáva z kognitívnej, motivačnej a afektívnej komponenty. Kognitívna sa vzťahuje k životným postojom, presvedčeniam a interpretáciám životných udalostí, motivačná komponenta sa týka snahy o úsilie dosahovať ciele, naplňovať hodnoty a realizovať zámery, afektívna komponenta hovorí o pocitoch spokojnosti, naplnenosti a šťastia, ktoré súvisia s dosahovaním cieľov, realizovaním hodnôt a s vedomím zmysluplnosti života. 

Všetky 3 komponenty spolu súvisia a navzájom sa ovplyvňujú, sú súčasťou autentického zmyslu života. Absencia ktorejkoľvek z komponent toto vnímanie zmyslu narušuje (Halama, 2000; Wong – Fry, 1998).
Výskumná časť
Cieľ výskumu

Počas štúdia literatúry vyplynuly určité styčné body prepojujúce teórie o etiológií DP/DR, možnostiach jej terapie a uvažovaní o zmysle života (napr. Laing, 2000; Frankl, Maslow, Rogers in Tavel, 2007).
Cieľom tejto práce je teda poskytnúť náhľad do prežívania osôb so symptómami DP/DR a zmapovať, ako nahliadajú na zmysel života a neskôr ich pohľady porovnať s teoretickými konceptami zmyslu života.
Výskumné otázky boli definované takto:
· Ako prežíva svoje symptómy človek s DP/DR?

· Ako nahliada na zmysel života?

· Priniesli symptómy DP/DR do jeho prežívania zmyslu života zmeny?
Typ výskumu
Kvôli očakávanej zhoršenej dostupnosti vhodných respondentov bol zvolený kvalitatívny prístup, s interpretatívnou fenomenologickou analýzou dát (IPA). Tento prístup poskytol možnosť veľmi detailne preskúmať unikátne prežívanie symptomatiky a zmyslu života u zúčastnených respondentov a nájsť v ich výpovediach spoločné témy a štruktúry. Vzhľadom k použitiu spomenutej analýzy dát IPA je nutné podotknúť, že sa nejedná o výskumné potvrdzovanie existujúcich teórií, ale o porovnanie individuálnych skúseností zúčastnených osôb s publikovanými teoretickými konštruktami a výskumnými zisteniami.
Teoretické ukotvenie a popis metódy
IPA je fenomenologickou metódou spracovania dát, pričom jej fenomenologickú podstatu tvorí skúmanie skúsenosti v jej vlastnom jazyku a podmienkach. Snaží sa nasledovať myšlienku E. Husserla (in Smith et al., 2009) o posune vecí naspäť k nim samotným tak, že skúsenosti respondentov nevtesnáva do vopred pripravených abstraktných kategórií. IPA je považovaná za nástroj vhodný ku skúmaniu otázky, ako sa človek vyrovnáva (v našom prípade i nachádza zmysel) s významnou zmenou vo svojom živote, ktorou DP/DR rozhodne predstavuje.

Tento prístup sa opiera o tri základné piliere, ktorými sú hermeneutika, idiografia a fenomenológia. 

Hermeneutika (ako teória interpretácie) hovorí o skutočnosti, že bádateľ nikdy nepristupuje k analyzovanému textu nepredpojate, čo je nutné si uvedomiť a príslušne to reflektovať. Takisto nepokladá skúmaný jav za izolovaný, ale za nachádzajúci sa v kontexte väčšieho celku, a tak je nutné ho i interpretovať. Bádateľ ma v tomto smere dvojitú úlohu: využíva rovnaké duševné entity ako respondent (myseľ, zmysly,...), ale zároveň musí byť pri ich použití viac uvedomelý a systematický (Smith, Flowers, Larkin, 2009).
Idiografická kvalita metódy IPA spočíva v jej schopnosti popísať pojítka i rozdiely medzi jednotlivými skúmenými osobami. IPA sa teda snaží pracovať s relatívne homogénnymi skupinami osôb, aby v rámci nich popisovala konvergenciu i divergenciu jednotlivých údajov. 
Prepojenie IPA s „jednotlivosťou“ existuje na dvoch úrovniach: 

1. Zmysel pre detail, tým pádom i zmysel pre hĺbku analýzy. Dôsledkom toho musí analýza byť dôkladná a systematická.

2. Zmysel pre pochopenie jednotlivých konkrétnych fenoménov (udalostí, procesov, vzťahov) z pohľadu konkrétnych ľudí v konkrétnom kontexte. Ako dôsledok IPA používa malé, zámerne vybraté vzorky a dokáže efektívne využívať jednotlivé prípadové štúdie.
Dáta obyčajne bývajú snímané pomocou pološtrukturovaného rozhovoru, ktorého plán je možné flexibilne upravovať, aby výskumník bol schopný pokryť i veľmi individuálne témata výpovede. Prepisy rozhovorov sú potom prípad po prípade podrobované kvalitatívnej analýze a neskôr zosumarizované v naratívnom zhrnutí, kde výskumník prezentuje svoju interpretáciu získaných dát, pričom jednotlivé interpretácie sú v texte podporené citáciami výpovedí respondentov.
Súbor respondentov a spôsob získania dát
Z pôvodného zámeru pracovať hlavne s osobami s potvrdenou diagnózou depersonalizačného a derealizačného syndrómu sme upustili po e-mailovej konzultácií s odborníkom zaoberajúcim sa DP/DR v kontexte ostatných psychiatrických ochorení, kvôli štatisticky extrémne nízkemu výskytu takýchto pacientov v českom zdravotníckom systéme.

Ešte pred samotným oslovením cieľovej populácie boli teda predpripravené základné kritériá, ktoré by mal budúci respondent splňovať pre zaradenie do výskumu: mali by byť u neho dlhodobo prítomné symptómy DP/DR pretrvávajúce aj v súčasnosti alebo do nedávnej minulosti a zároveň neprítomné iné psychiatrické diagnózy (najmä psychózy a  disociatívne poruchy). 
Pomocou internetových výziev
 zverejňovaných od apríla do novembra 2014 sa podarilo skontaktovať postupne s dvoma respondentmi, tretia respondentka bola získaná pomocou príležitostného výberu na základe rovnakých kritérií.

S respondentmi boli potom postupne realizované osobné stretnutia v mieste ich bydliska alebo blízkom okolí, pričom rozhovory sa konali v stravovacích zariadeniach alebo v prípade jednej respondentky u nej doma. Na začiatku každého z rozhovorov bol respondentom v krátkosti predstavený plán výskumu, boli oboznámení s úplnou anonymitou, ktorá im bude v tejto práci poskytnutá a bol získaný súhlas s nahrávaním rozhovoru na diktafón a následným použitím jeho prepisu. 
Rozhovor bol vedený ako pološtrukturované interview v súlade s doporučeniami pre používanie metódy IPA (Smith, Flowers, Larkin, 2009). Otvorené otázky
 pre interview boli pripravené vopred a výskumníčka mala možnosť do nich behom rozhovorov nahliadať, ale aj pracovať bez nich. Výskumná časť rozhovorov trvala medzi 52 – 85 minútami, v priemere 67,3 minúty. Rozhovory boli potom doslovne prepísané a ďalej analyzované metódou IPA
. 
Spracovanie dát a ich analýza
Pri spracovaní dát boli zachovávané zásady IPA o pohybe od jednotlivého k spoločnému a od popisného k interpretatívnemu. Za týchto okolností bola zachovaná postupnosť krokov, ako radia Reid, Flowers a Larkin (2005):
1. Detailná analýza tvrdení, záujmov a postojov každého participanta, slovo za slovom, riadok za riadkom: Tento krok bol realizovaný ako mnohonásobne opakované čitanie každého jednotlivého rozhovoru a zapisovanie poznámok na okraj. Poznámky sa týkali použitého jazyka, opakovania a súvislostí medzi vyjadreniami, boli pomenovávané prvé vzorce, z ktorých sa neskôr vyvinuli témy.
2. Identifikácia vynárajúcich sa vzorcov (tém) v materiáli, zdôrazňovanie konvergencie i divergencie, spoločného i nuancí, najskôr v prípadovej štúdii, potom spoločne medzi prípadmi: Z poznámkového aparátu na stranách analyzovaného textu boli vyvodené základné témy, ktoré boli najskôr v rámci jednotlivých prípadov vypísané na malé kartičky a usporiadávané do zmysluplných útvarov (v princípe podobné k podobnému). Skupinky tém potom dostávali nadradené pomenovanie, čo slúžilo k lepšej miere abstrakcie tém. Všetky témy i nadradené kategórie boli usporiadané do útvarov, ktoré vyjadrovali ich štrukturálne postavenie vo výpovedi jednotlivca.
3. „Dialóg“ za využitia psychologických vedomostí, o tom, čo znamenajú určité záležitosti (záujmy) pre jednotlivých respondentov v danom kontexte, čo vedie k hlbšej interpretácii.
4. Vytvorenie štruktúry, rámca alebo „gestaltu“, ktorý ilustruje vzťahy medzi témami: V tejto a predchádzajúcej fáze výskumníčka opätovne skúmala postavenie zachytených tém vo vytvorených vzorcoch, za neustáleho porovnávania tém so skutočnými výrokmi, z ktorých vznikli, aby sa témy príliš neoddialili pôvodnej autorovej myšlienke.
5. Organizácia všetkých týchto útvarov do formy, ktorá dovoľuje jasnú naleziteľnosť analyzovaných dát počas procesu i po ňom: Jednotlivé témy týkajúce sa každého z respondentov i nadradené kategórie boli potom usporiadané do konečného útvaru, ktorý má znázorňovať ich súvislosti navzájom a hlavne voči cieľu nášho výskumu. Z konečnej množiny tém boli vybrané tie, ktoré sa týkali výskumných otázok našej práce a zostavené do súčasnej podoby 4 hlavných tém a 20 podtém.
6. Supervízia, kolaborácia alebo audit a detailné komentovanie extrahovaných dát: Po zostavení konečného výsledného súboru tém boli tieto výsledky opäť porovnávané s pôvodnými vyjadreniami respondentov a následne konzultované s nezávislým odborníkom.
7. Vytvorenie naratívu podporeného komentármi z dát získaných od respondentov.
8. Reflexia vlastných vnemov, konceptov a procesov.
Etické problémy a možnosť ich riešenia
Anonymita respondentov bola v prvom rade podporená zmenou ich mien pri popisovaní ich skúseností a zároveň rozhodnutím neposkytnúť prepisy rozhovorov s nimi, pretože tieto obsahovali mnoho osobných informácií, vďaka ktorým by bolo možné zistiť ich presnú identitu. V Prílohe preto prikladáme výňatok z rozhovoru a ukážku analýzy dát. Ich výpovede boli upravené do popisnejšej podoby s využitím výňatkov z originálnych rozhovorov a potom poslané respondentom k schváleniu výstižnosti. Všetci respondenti výstižnosť e-mailom potvrdili.
Ďalším z kritických bodov výskumu z etickej perspektívy bola skutočnosť, že rozprava o zmysle počas výskumného interview by mohla pôsobiť ako spúšťač zhoršenia príznakov, katalyzátor DP/DR. Z tohto dôvodu sa výskumníčka snažila otázky do interview zostaviť tak, aby bolo možné pri rozjímaní o negatívnych aspektoch prežívania pomyslieť aj na príjemnejšie oblasti života (viď podobu rozhovoru v Prílohe).

Posledným uvažovaným etickým konfliktom by mohla byť predchádzajúca skúsenosť výskumníčky so skúmaným javom. V rámci metódy IPA ale nejde o nežiadúcu skutočnosť, naopak pri dostatočnom zohľadnení, zrkadlení a explicitnom popísaní vlastnej skúsenosti môže ísť o žiadaný jav, ktorý výskumníčke poskytuje lepšie pochopenie a vhľad do tématu. Z tohto dôvodu sme sa rozhodli zaradiť reflexiu osobnej skúsenosti výskumníčky v nasledujúcej kapitole.
Reflexia vlastnej skúsenosti

V rámci IPA je výskumník dôležitou súčasťou interpretatívneho analytického procesu, v ktorom jeho postoje a názory ohľadom diskutovaných tém určitým spôsobom tvarujú výslednú podobu získaných záverov. V prístupe IPA je táto skutočnosť žiadaným javom, pretože poskytuje výskumníkovi lepšiu orientáciu a pochopenie, vďaka ktorým môže dospieť ku kvalitnejšej analýze dát. Je ale dôležité, aby si výskumník už na začiatku procesu ujasnil, aké sú jeho vlastné skúsenosti a pokiaľ možno, reflektoval ich i explicitne, aby zaistil transparentnosť a pochopiteľnosť svojich postupov (Smith, Flowers, Larkin, 2009). V nasledujúcom odstavci sa preto autorka práce pokúsi o reflexiu vlastného prepojenia s témou depersonalizácie a derealizácie a zároveň zmyslom života:
Moja skúsenosť so zážitkami depersonalizácie a derealizácie má osobný charakter. Už medzi najstaršími detskými spomienkami by som vedela nájsť niekoľko okamihov, ktoré by som spätne hodnotila ako stavy depersonalizácie alebo derealizácie. Tieto stavy som väčšinou zažívala v stresujúcich chvíľach, alebo keď som z nejakého dôvodu musela podávať náročný výkon pred zrakmi väčšieho počtu ľudí. Nazvala by som preto svoju podobu zážitkov DP/DR obranným mechanizmom. V určitých obdobiach môjho života sa tento obranný mechanizmus ale vymykal mojej kontrole a spokojnosti, čo ma v konečnom dôsledku priviedlo k jeho bližšiemu skúmaniu, ktorého dosahujem i prostredníctvom tejto práce. 
Za dôležitú súčasť môjho života a možný vplyv na moje nazeranie predmetu práce považujem výcvik v psychoterapii orientovanej na osobu (PCA), ktorého som frekventantom. Na tomto výcviku som sa oboznámila s mnohými konceptami, ktoré výrazne ovplyvnili môj ďalší vývoj, spomedzi ktorých by som vybrala hlavne tri základné kamene PCA: empatiu, kongruenciu a bezpodmienečné pozitívne prijatie. PCA pre mňa predstavuje do istej miery aj teoretickú základňu pri rozjímaní o zmysle: vidím ho v neustálom sebarozvoji a stávaní sa tak „dobrým“ človekom, ako môžem byť. O zmysle života som ale pred začiatkom plánovania tejto práce príliš hlboko nepremýšľala, riešila som iba aktuálne otázky, ktoré vyvstávali z momentálnych potrieb. Štúdium dostupnej literatúry a rozhovory s respondentmi však vo mne vzbudili veľký záujem o túto tému, ktorej skúmaniu sa hodlám venovať i naďalej.
Aj pri rozhovoroch s respondentmi sa do diania z mojej strany premietali princípy PCA, ktoré už som zrejme do istej miery integrovala do svojho fungovania. Mala som tendenciu považovať výpovede respondentov za autentické a pravdivé, pri ich analýze som sa snažila známym spôsobom premýšľať, čo sa osoba naproti mne skutočne snažila vyjadriť. Interpretácie použité v tejto práci teda podľa môjho najlepšieho vedomia vychádzajú zo skutočných výpovedí a nie sú zrkadleniami nepatričných konštruktov z môjho referenčného rámca.
Výsledky
Esencia skúseností jednotlivca

Anna

Anna má 28 rokov, bakalárske vysokoškolské vzdelanie a v súčasnosti je nezamestnaná. K rozhovoru sa prihlásila na výzvu zverejnenú na stránkach fóra o depersonalizácií a derealizácií
, pričom jej dôvodom pre účasť vo výskume bola chuť pomôcť a prípadne získať nové vedomosti o DP/DR. Jej skóre v Cambridge Depersonalization Scale v deň nášho stretnutia činilo 130 bodov, čo ju zaradilo do kategórie stredne silnej depersonalizácie (druhé najvyššie hodnotenie).
Depersonalizáciu začala zažívať už pred 11 rokmi, v sedemnástich. Nástup symptomatiky bol náhly, po užití marihuany v emočne vypätej situácii. Prvé pocity DP/DR popisuje takto: „Nabyla jsem takový pocit, jakoby všechno bylo plochý, placatý, jako obrázek a já jsem si prohlížela ruce a říkala si: to jsem já? Co se to děje? A tenhle pocit  - měla jsem k tomu ještě hyperventilaci a panickou ataku, pak když jsem říkala že to bylo po užití marihuany tak: ‚...to bude dobrý, to odezní...‘, ale ono to nějak neodeznělo. Bylo to další dny horší, nebo furt stejný, z toho jsem měla depresi a nevěděla jsem, co se se mnou děje...“. Psychiater jej diagnostikoval úzkostne-depresívnu poruchu s depersonalizáciou ako nešpecifickým príznakom a predpísal anxiolytiká a antidepresíva, ktoré jej ale nezaberali. Podstúpila i  vyšetrenia na určenie neurologického podkladu poruchy, avšak s nulovým nálezom. Svoje prežívanie spočiatku považovala za depresiu, avšak po neúspešnej farmaceutickej liečbe a opätovných návratoch epizód DP/DR postupne získala presvedčenie, že depersonalizácia je v popredí.

Jej DP/DR má epizodický priebeh, pričom epizódy sú väčšinou spúšťané silne stresujúcimi udalosťami alebo očakávaniami. Dobu medzi jednotlivými epizódami, ktoré trvajú týždne až mesiace, Anna popisuje takto: „byla jsem dlouhou dobu psychicky bez problémů... Byla jsem v pohodě, měla jsem radost ze všeho, energii, spoustu plánů, bylo to dobrý.“ 
V dobe rozhovoru sa podľa vlastných slov Anna už dlhšiu dobu (zhruba rok) necíti dobre a  je kvôli svojmu stavu doma. V uplynulom roku absolvovala dva pobyty v psychiatrickej liečebni. Prvý pobyt trval kratšie, načerpala na ňom motiváciu, ale krátko po návrate sa jej príznaky zhoršili a nastúpila do druhej liečebne. Druhý pobyt v liečebni popisuje ako veľmi neúspešný, hovorí: „Dali mi tam nové léky, měli hrozně divnej přístup k pacientům, skupinový terapie naprosto k ničemu.... I to nucení k pracím jako navlíkání korálků – já jsem i měla ráda korálkování, ale jak je člověku blbě, tak ho to nebaví, furt si říkáš, jaký to má smysl... Myslím, že mi to hodně ublížilo.“ Neúspešné liečenia ju veľmi sklamali, stratila väčšinu dôvery v to, že jej niekto môže pomôcť. Aktuálne navštevuje psychiatra a psychológa (v dobe rozhovoru spolupracujú krátku dobu), ktorých považuje za dobrých, ale necíti, že by to prinášalo nejakú zmenu. Hovorí: „Mám pocit, že pro to dělám všechno možné, chodím k psychiatrovi a psychologovi, ale nic se nemění.“
Než začala mať tieto problémy, Anna vôbec nezvykla premýšľať o zmysle života a „neměla představu o nějakém hlubším světě.“, zmeny prichádzajúce s depersonalizáciou jej priniesli na zreteľ otázku po zmysle. Ďalej hovorí: „Říkala jsem si, že smyslem života je to, abych byla šťastná – abych si ten život užila. Nebo abych udělala šťastným někoho jiného.“ Zmysel, ktorý predtým videla vo vzťahovej blízkosti a rodinnom živote, sa ale počas epizód DP/DR rozplýva a Anna sa cíti „jako jiný člověk.“ V súčasnosti teda nie je schopná dosiahnuť na žiadny pre ňu plnohodnotný zdroj zmysluplnosti.
Anne zmeny v prežívaní spôsobujú bolesť. Najviac trpí pocitom emočného odcudzenia, kedy jej nepôsobí radosť to, čo mala rada predtým a nie je schopná zažívať vzťahovú blízkosť s rodinou, priateľom, ani domácimi zvieratami. Tento aspekt choroby jej často prináša pocit bezzmyselnosti. Ten jednak vychádza z pocitu emočného odcudzenia, ale aj z bezmoci seba i okolia voči jej chorobe. Anna sa kvôli tomu vníma ako neschopná v naplňovaní vlastných i cudzích očakávaní: „Mám pocit, že prostě nefunguju, že jsem neschopná něco dělat. Do práce nechodím, nic nedělám, akorát...jenom chodím po doktorech... byla jsem zvyklá dělat věci tak, aby byli lidi spokojený.“ Depersonalizácia pre ňu v určitých ohľadoch znamená i pocit menejcennosti: „zjistila jsem, že při těch nervech mi tq škola za to nestojí... ale mám kvůli tomu na sebe vztek. Říkám si, že spousta lidí vystuduje levou zadní a mě to nejde.“.  Silnú absenciu zmyslu Anna pociťuje v dňoch, kedy pre ňu nie je možné ani vstať z postele („...říkám si, k čemu to je, jako...“). Okrem pocitov bezzmyselnosti Annu veľmi trápi strach, že sa jej diagnóza zhorší a ona nebude schopná s tým nič urobiť: „To si říkám, jestli to je jenom ta depersonalizace, nebo přijde ještě něco jinýho... aby to nebyla nějaká schizofrenie, nebo něco takového.“

Anna je presvedčená, že práve jej DP/DR do života priniesla výhradne negatívne zmeny, ale je si vedomá a vie si predstaviť, že iným ľuďom môže priniesť aj pozitívnu zmenu: „Nic dobrého mě nenapadá. Četla jsem, že někdo na tom vidí i ty pozitivní věci, třeba nějakej umělec, ale myslím si, že velká většina, teda včetně mě na tom vidí jenom problémy.“ Zároveň ale hovorí, že je schopná si predstaviť aj budúcnosť, v ktorej stále depersonalizáciu zažíva: „Minule jsem měla takovou představu, že je asi všechno jak má bejt. Najdu si práci, budeme spolu s přítelem a jednou se vezmeme a budeme mít děti...“.
Bruno
Bruno má 45 rokov, vysokoškolské vzdelanie, v súčasnosti je zamestnaný (v dobe rozhovoru niekoľko týždňov doma na neschopenke). K rozhovoru sa prihlásil sám,  tiež reagujúc na výzvu na stránkach fóra o DP/DR, pričom v e-mailovej komunikácií uviedol dôvod, že by rád prispel k „zviditeľneniu diagnózy DP/DR“. V CDS dosiahol skóre 125, čo spadá do hladiny stredne silnej DP/DR (druhé najvyššie hodnotenie). 

Depersonalizáciu a derealizáciu zažíva zhruba od 13-14 rokov (teda viac než 30 rokov), pričom prvá udalosť, na ktorú si v súvislosti s DP/DR spomína, bol detský tábor, kde bol spolu s kamarátom súčasťou fingovaného únosu do iného táboriska, kde oboch chlapcov deti priviazali ku stĺpu a „...z toho měli strašnou švandu, poskakovali kolem nás a tak... Já jsem nevěděl, jak se tam chovat a...tam si vzpomínám, že to tak asi poprvý bylo.“ Vtedajši nástup derealizácie si vysvetľuje jednak svetelnými podmienkami, ktoré vtedy boli (v šere sa Bruno cíti vždy derealizovaný) a druhak nezvládnutím vtedajšej sociálnej situácie, z ktorej mal silnú úzkosť.

Brunovi už dávnejšie jeho prvý psychiater diagnostikoval schizoidnú poruchu osobnosti a sociálnu fóbiu, počas neskoršieho pobytu v psychiatrickej liečebni mu ale diagnózu upravili na depersonalizačný a derealizačný syndróm.

Brunova DP/DR má plynulý priebeh s postupne zvyšujúcou sa intenzitou: „Ono to přicházelo tak postupně, postupně se to zvyšovalo, pak už jakoby pořád... Ta intenzita se pořád stupňovala a za dva-tři roky už jsem v tom byl pořád. Když jsem byl na výšce, tak už jsem v podstatě byl...už i na střední, ve třeťáku, už jsem to měl celou dobu.“ Niektoré symptómy sa ale Brunovi „zlepšujú“, popisuje, že napríklad derealizáciu v interiéroch alebo emocionálne odstrihnutie od okolia už neprežíva tak intenzívne, ako pred pár mesiacmi alebo rokmi. I počas nášho rozhovoru cítil, že: „Dřív, když jsem se s někým bavil, tak to bylo furt‚ zdá se mi to, nezdá se mi to?‘ , ale teď je to celkem v pohodě..“

Zlepšenie svojho stavu si Bruno úplne nevie vysvetliť a upozorňuje, že nie je „dramatické“ a trvalé vo všetkých podmienkach. Ako jeden z možných dôvodov ale uvádza hospitalizáciu kvôli intenzívnej KBT terapii, ktorú nedávno absolvoval a chystá sa v nej pokračovať. Na obdobie KBT „skupiny“ si spomenul vo viacerých častiach rozhovoru, vždy v pozitívnom duchu a uviedol, že mu terapia poskytla spôsoby, ako sa vyrovnávať s veľmi negatívnymi okamihmi, ktoré jeho stav občas prináša (viď nižšie).

Naproti nedávnemu zlepšeniu si ale Bruno uvedomuje i zhoršujúce sa apekty jeho DP/DR, ktorými je hlavne pocit, že čas plynie extrémne rýchlo, čo ho núti zamýšľať sa nad smerovaním jeho života a ženie do negativizmu, eskalujúcemu k suicidálnym myšlienkam. Hovorí, že sa snaží o vnímaní času hovoriť so svojou terapeutkou a čítať si o tom odbornú literatúru, ale nenachádza pomoc. Jedným z vysvetlení, prečo jeho čas beží extrémne rýchlo je pre Bruna skutočnosť, že momentálne v živote „neprožívá nové věci, takže v té práci je to konkrétně třeba i tím...tím stereotypem. Říkají (knihy) že člověk si víc pamatuje, pokud se dostává do nových situací...že pokud má člověk ty nové podněty, tak neurony se aktivizujou.“. Bruno by kvôli tomu rád zmenil prácu, ale súčasne má z toho strach kvôli svojim zhoršeným pracovným schopnostiam: „Ale zas...ta práce byla lehká, to byla ta jediná věc, co mě tam držela. Jinak to bude ještě horší. Kdybych byl zaměstnanec nějaké soukromé firmy, tak je to ještě horší...“.
Na otázku, čo DP/DR priniesla do Brunovho života, odpovedá: „Co mi přinesla...? Tak možná takový náhled na svět...byl jsem třeba na výšce, tak mě oslovovali věci, které souvisejí s náboženstvím nebo tak...“. Hovorí o potrebe mať na život náhľad i zo spirituálnej stránky alebo z hľadiska „vyššieho zmyslu“. Spirituálna stránka premýšlania pre Bruna obsahuje aj úvahy o konečnosti všetkého života, ktorá ho ukľudňuje: „...z člověka prostě spadnou veškeré stresy a uvidí, že jsou nicotné...Sklidním se a upraví se mi prožívání.“. DP/DR dovolila Brunovi občas zažiť „pocit osvietenia“: „...jsem se ponořil hodně třeba do čtení Nového Zákona a já jsem tomu úplně uvěřil tehdy a uvěřil jsem...jak bych to řekl...hodně to na mně působilo, měnilo mi to vnitřní stav, fakt jsem si připadal, jako osvícený trochu.“
Zmysel života vidí Bruno vo viacerých veciach: „v životě něco dosáhnout, třeba. Nebo se člověk může i zřeknout svého života a něco dělat pro druhé...jako, nemám v tom úplně jasno, že normální smysl života je mít rodinu...Myslím si, že pokud je člověk zdravý, tak má rodinu, děti a poctivě pracuje a třeba i trochu podle nějakých zásad dobrých mravů... Ale taky člověk nemusí mít svou rodinu a může ho naplňovat, pokud něco vykoná pro ostatní...“. Konkrétnymi príkladmi skutkov, ktoré má zmysel vykonať pre ostatných, sú pre Bruna napríklad rozširovanie povedomia o depersonalizácii, práca v pomáhajúcej profesii alebo aspoň milé chovanie k ostatným. Posledné spomenuté mu často slúži ako jediný dostupný zdroj zmysluplných zážitkov: „Že občas stačí, jen když se člověk chová k těm ostatním dobře. Když jsem občas byl otrávenej z práce a nechtělo se mi tam, tak tohle mi třeba pomohlo, třeba tam jít a chovat se k ostatným slušně.“.

Často má Bruno ale pocit, že sa mu vôbec nedarí naplňovať svoj život zmysluplnými zážitkami: „Tak já nemám rodinu, nemám děti, vůbec nic, čemu bych ten svůj čas věnoval, takže...Ani jsem si ten život neužil vůbec, takže...To, že se mi nedaří naplňovat smysl života, to je jeden z faktorů, které mě dávají tady ty sebevražedné myšlenky...“. Vo chvíľach, kedy naňho pocit bezzmyselnosti doľahne, sa snaží „ty negativní myšlenky v hlavě odrovnávat, myslet na něco jiného, nebo si v tom udělat pořádek...Zastavit ty negativní myšlenky možná. Třeba i si uvědomit v tý konkrétní situaci, proč to tak je zrovna.“ Tento spôsob intervencie sa naučil počas KBT terapie a snaží sa ho používať aj sám.

Claudia
Claudia má 24 rokov, v súčasnosti študuje vysokú školu. Jej kontakt bol autorkou výskumu získaný vďaka príležitosti. V CDS skórovala 129 bodmi, čo ju zaraďuje do hladiny stredne silnej depersonalizácie rovnako, ako ostatní dvaja respondenti. Na začiatku rozhovoru Claudia tvrdila, že aktuálne už s depersonalizáciou nemá problémy, čo znamená, že ju síce pociťuje, ale väčšinou ju neprežíva negatívne a nestresuje ju.

Claudia kvôli svojim problémom nikdy nenavštívila psychiatra ani klinického psychológa, nebola jej preto stanovená žiadna diagnóza. Už dva roky ale navštevuje psychoterapeutku (PCA), s ktorou občas svoju DP/DR preberá, ale „nie z medicínskeho hľadiska, ona (terapeutka) sa na to díva inak, nie ako na diagnózu“.

Stavy depersonalizácie Claudiu sprevádzali už od detstva: „viem, že sa mi to stávalo už celkom od mala, keď som sa pozerala do zrkadla alebo čítala knižku, alebo tak, tak zrazu akoby sa niečo zmenilo, precvaklo mi v hlave a ja som si zrazu hrozne uvedomovala, že je to inak, že sa necítim normálne a chcela som to vrátiť“, ale význam im začala prikladať až zhruba v 12-13 rokoch, kedy cítila symptómy vo väčšej intenzite a prežívala ich ako veľmi nepríjemné. Od tejto doby zažíva Claudia epizodickú podobu choroby, kedy sa jej stavy depersonalizácie vracajú nepravidelne a trvajú od niekoľko dní po niekoľko týždňov až mesiacov. Zmeny v Claudiinom prežívaní často spúšťa veľké emočné napätie alebo nutnosť venovať sa veciam, ktoré nie sú v súlade s jej presvedčeniami: „keď som nútená robiť niečo, čo hrozne nechcem...“, prípadne keď sa príliš poddá skúmaniu samej seba: „keď som si čítala na tých stránkach o depersonalizácii, ako to majú ostatní, čo im robí zle a tak, tak som na to hrozne myslela a bolo mi z toho fakt zle“. 
Svoje príznaky depersonalizácie popisuje takto: „prekvapivý a intenzívny pocit, že som si uvedomila, že ‚som‘, a že som to ja a že ja hýbem tým mojím telom a že moja tvár v zrkadle je fakt moja a vyzerá tak celý život.“ Ďalej Claudia popisuje pocity emočného odstrihnutia, ktoré ju v súvislosti s DP/DR trápili, ale teraz už ich nepociťuje tak silne: „Mne nikto nikdy nechýba... už by som nemusela skoro nikoho znovu vidieť.“ Ďalej popisuje príznaky spojené s vnímaním vlastného tela a fyzického okolia: „Často musím na veci šahať, aby som si ich poriadne uvedomila...trebars keď sama niekde chodím, tak sa všetkého dotýkam, aby som sa nejak ukotvila...“.
Claudia v súčasnosti svoje prežívanie už neberie ako chorobu, ale ako svoju súčasť a nevie si predstaviť svoj život bez DP/DR. Predtým to ale bolo pre ňu inak: „...predtým mi brala veľa vecí, často aj chuť do života, prišlo mi v tom stave všetko hrozne nezmyselné a bezcieľne.“ Hovorí, že teraz  pre ňu DP/DR predstavuje katalyzátor zmien v jej živote a pomáha jej inak nahliadať na situácie, ktorým čelí v každodenne.

Zmysel života pre ňu znamená získať všetko dostupné vedenie a poučenie zo životných situácií, s ktorými sa stretáva: „využiť všetky možnosti, čo tu sú...všetko skúsiť, všetko sa naučiť, pochopiť čo najviac...“. Vo svojom živote považuje za zmysluplné cítiť sa v súlade so svojím prežívaním, byť so sebou spokojná. Ďalej Claudia považuje za zmysluplné a dôležité odovzdať vlastné vedomosti a životnú skúsenosť ďalším, čo v jej očiach zmysel znovu potvrdí: „...je potrebné to predať niekam ďalej, proste nejak žiť tou hodnotou tak, aby si z toho trebars vzal niečo aj niekto ďalší...“. Zaujímavý zdroj pocitu zmysluplnosti tkvie pre Claudiu v pozorovaní prírody a vystavovaní sa jej pôsobeniu: „občas mám pocit, že všetko je zariadené veľmi presne a zmysluplne a zapadá to do seba aj napríklad v prírode...keď len tak idem so psom a vidím tú krásu a všetko do seba zapadá...“. Vo chvíľach, kedy sa Claudii dostáva pocitu zmysluplnosti, si dokáže kúsok tohto pocitu uchovať aj na časy, kedy dosahovanie zmysluplných pocitov nie je z nejakého dôvodu možné: „Vydrží to občas aj dlhšie... môžem z toho potom čerpať, keď sa deje niečo, čo sa mi nepáči, tak stejne viem, že niekde vo mne je už to dobré, čo sa mi podarilo...“.
Pocity bezzmyselnosti sa u Claudie viažu na dobu, kedy jej príznaky DP/DR boli silnejšie a privádzali ju do depresívneho stavu, v ktorom sa cítila úplne paralyzovaná a neschopná si pomôcť: „...postupne som si uvedomila, že nie som schopná ani vstať z postele, ani jesť, nič robiť, ani som nič nechcela... vtedy ma to fakt položilo úplne.“. V súčasnosti zážitky bezzmyselnosti spája so situáciami, kedy zažíva od svojich blízkych hodnotenia a reakcie, ktoré nevystihujú jej vlastný pohľad na predmet komunikácie a ona sa tak cíti zneistená a znehodnotená:  „každý narušuje ten môj pocit, že to robím dobre a že to má zmysel, tak som z toho potom úplne zneistená a neviem sa zase tak rýchlo vrátiť na to svoje pevné stanovisko...“. Učí sa ale pomôcť si proti takýmto pocitom sama: „...uveriť zase tomu, že veci v mojom živote sú tak, ako si myslím a chcem ja, nie tak, ako povie okolie.“ 
Claudia sa domnieva že DP/DR jej prináša do života otázku zmyslu a zároveň výzvu, aby sa k životu stavala aktívne a nevzdávala sa ani za takých okolností, kedy sú jej príznaky silné a nepríjemné: „...čo urobím s tým životom, keď bude vyzerať takto... nejak ma to nedokázalo vydesiť, ale naopak, začala to pre mňa byť taká zaujímavá otázka, že ma to drží doteraz.“
Analýza spoločných tém
Tab. č. 4, spoločné témy všetkých respondentov
	1. DP/DR a vnímanie zmyslu
	Anna
	Bruno
	Claudia

	Existenciálne pochyby
	*
	*
	*

	DP/DR ako zdroj bezzmyselnosti
	*
	*
	*

	DP/DR ako prínos k zmyslu
	
	*
	*

	DP/DR ako vhľad
	
	*
	*

	DP/DR ako iná perspektíva
	
	*
	*

	Spirituálny prínos DP/DR
	(*)
	*
	*

	2. Zdroje zmyslu a hodnoty
	Anna
	Bruno
	Claudia

	Altruistické chovanie
	*
	*
	*

	Založenie rodiny
	*
	*
	

	Odovzdanie vedomostí
	
	*
	*

	Estetické vnímanie
	
	*
	*

	Odovzdanie spirituálnej skúsenosti
	
	*
	*

	3. Aspekty DP/DR komplikujúce naplňovanie zmyslu
	Anna
	Bruno
	Claudia

	Depresívny stav
	*
	*
	*

	Suicidálne myšlienky
	
	*
	*

	Pocit nepochopenia okolím
	*
	
	*

	Objektifikácia okolím
	*
	
	*

	4. Psychologické javy ovplyvňujúce charakter prežívania DP/DR
	Anna
	Bruno
	Claudia

	Akceptácia choroby
	*
	*
	*

	Zmysel ako „liečebný faktor“
	
	*
	*

	Nenaplnenie katastrofického scenára
	
	*
	*

	Kongruencia
	*
	
	*

	Koherencia
	*
	
	*


1. DP/DR a vnímanie zmyslu

Každý z respondentov uviedol, že s nástupom DP/DR sa jeho vnímanie zmyslu v živote razantne zmenilo. Táto zmena sa týkala hlavne perspektívy, z ktorej respondenti nahliadali na život ako celok, ďalej depersonalizácia priniesla do ich životov existenciálne pochybovanie, stala sa zdrojom pocitov bezzmyselnosti, či naopak dodala podnet pre spirituálny rozvoj alebo zapôsobila ako katalyzátor vhľadu do problematiky zmyslu.
DP/DR ako zdroj bezzmyselnosti

V určitom období pre každého z respondentov DP/DR predstavovala alebo predstavuje zdroj zážitkov bezzmyselnosti. Táto bezzmyselnosť vychádza z pocitu, že kvôli DP/DR v súčasnosti nie je možné naplňovať hodnoty, ktoré sú inak prežívané ako zmysluplné. Respondenti sa tak dostávajú do istého „existenciálneho vákua“, v ktorom sa ich svet javí ako nezmyselný a idey zmyslu ako nedosiahnuteľné. 
Anna spolu s poslednými epizódami depersonalizácie popisuje, že už nedokáže cítiť citovú blízkosť k svojmu priateľovi a rodine. Táto blízkosť ju v minulosti činila šťastnou, čo už teraz neplatí a Anna už dokáže cítiť iba beznádej: „Nějak vlastně nevidím důvod proč tady být když to neprožívám.“

Pre Bruna jeho derealizácia funguje ako zábrana v naplňovaní hodnôt: jeho skreslené vnímanie času mu nedovoľuje žiť v prítomnosti a tak neustále prebieha medzi pripravovaním sa na budúce naplňovanie zmyslu a bilancovaním minulosti, v ktorej nie je schopný uvidieť uspokojivé „plody svojho života“. Zmysel je tak pre neho ťažko dosiahnuteľný, lebo je väčšinou viditeľný v inej situácii, než tu a teraz: „...pořád se na něco připravuju...i třeba dneska, nebo tyto dny, vůbec si nedokážu užít normální věci, ani třeba vztahy nebo tak...“ a „nám už je pětačtyricet a vůbec nic za náma nezůstalo v tom životě...“.

Claudia vidí bezzmyselnosť v neprítomnosti pocitu, že niekam patrí. Svoje prežívanie absencie zmyslu popisuje takto: „že som buď nemohla ani vstať, ani sa pohnúť, alebo som práve všade lietala a snažila sa niekde zaradiť a nikam to nešlo.. Vtedy som sa stále sama seba pýtala: ‚načo to je‘?“. 

DP/DR ako prínos k zmyslu

V kontraste s predchádzajúcou témou DP/DR často môže predstavovať i prínos k prežívaniu zmysluplnosti. Tento prínos u respondentov predstavuje nastolenie samotnej otázky po zmysle. 

Bruno si myslí, že bez zmeny, ktorú mu do života priniesla DP/DR by o náboženských stránkach života alebo otázke vyššieho zmyslu pravdepodobne nepremýšľal. Derealizácia ho ale motivuje k snahe existenciu lepšie pochopiť a nájsť si v jej rámci niečo hodné nasledovania a snahy.


Claudia spomína, že predtým medzi epizódami DP/DR nad zmyslom vedome neuvažovala, len sa nechávala niesť životom k tomu, čo jej prišlo zaujímavé. Po príchode DP/DR  do jej života popisuje: „Potom som bola nútená sa zastaviť nad tým, čo urobím s tým životom, keď bude vyzerať takto...No a vtedy ma to nejak nedokázalo vydesiť, ale naopak, začala to pre mňa byť taká zaujímavá otázka, že ma to drží doteraz...“. 

Otázka zmyslu teda nielen bola respondentom depersonalizáciou „predložená“, ale vďaka nej i zostáva neustále aktuálnou. 

DP/DR ako vhľad

Brunovi zážitky derealizácie sprostredkovali určitý existenciálny vhľad. Popisuje, ako bol zrazu schopný pochopiť ideu smrti v širšom kontexte, než predtým: „z člověka prostě spadnou veškeré stresy a uvidí, že jsou nicotné.“ Tento vhľad pre Bruna znamená ukľudňujúci pocit, že žiadne trápenie, ani to jeho, netrvá večne.

Oproti Brunovmu vhľadu do tématu smrti, Claudia popisuje vhľad (sprostredkovaný DP/DR) do fenoménu existencie: „tak trochu som sa cítila, ako keby to bolo proste čisté bytie, akoby som nejak na chvíľu unikla všetkému, čo ma nejak ťažilo v tej dobe...a len som žila...“.

Pre oboch respondentov ich vhľad znamenal novú skúsenosť, ktorá ich určitým spôsobom formuje doteraz a občas slúži ako záchytný bod, ku ktorému sa môžu vzťahovať v problematickejších obdobiach.

DP/DR ako iná perspektíva
V súvislosti s vhľadom, ktorý Bruno i Claudia popísali ako súčasť svojho prežívania DP/DR hovoria i o inej perspektíve, z ktorej nazerajú na rôzne problémy alebo udalosti vo svojich životoch. 

Bruno inakosť svojej perspektívy pohľadu popisuje v kontexte nazerania na problémy každodenného života: „...když ten náhled zase mám, že ten život nemá cenu, že stejně všichni jednou odejdeme, že tady prostě nebudem, tak tahle věc mě sklidňuje...“.
Claudia zase vidí rozdiel vo svojom pohľade na existenciálne fenomény, ktoré objavuje vo filozofickej literatúre: „viac mi to otvára náhľad, že som schopná viac pochopiť, odkedy to zažívam (depersonalizáciu) .“
Spirituálny prínos DP/DR

O možnosti existencie spirituálneho prínosu sa vyslovil každý z respondentov, nie všetci ho ale považujú za súčasť svojej skúsenosti.

Anna vie, že pre niekoho môže byť skúsenosť s DP/DR duševne obohacujúca: „někdo na tom vidí i ty pozitivní véci, třeba nějakej umělec, ale myslím si, že velká většina, teda včetně mě na tom vidí jenom problémy.“ Nepriamo tým naznačuje, že si je vedomá oblastí, v ktorých by mohla byť DP/DR obohacujúca, ale v čase výskumného rozhovoru nie je ochotná takéto obohatenie prijať.

Bruno spomína, že ho stavy DP/DR priviedli k záujmu o náboženské umenie a literatúru. Zmenené prežívanie mu umožnilo pohrúžiť sa do svojej spirituality viac, než bol zvyknutý: „...měnilo mi to vnitřní stav, fakt jsem si připadal, jako osvícený trochu...“, a dosiahnuť tak až na zážitok duševného osvietenia.

Claudia vidí spirituálnu hodnotu DP/DR v sprítomňovaní „vôle k zmyslu“, ktorú jej depersonalizácia vnáša do bežného života a každého rozhodnutia, ktoré musí urobiť: „...čo urobím s tým životom, keď bude vyzerať takto...?...začala to pre mňa byť taká zaujímavá otázka, že ma to drží doteraz...“.
2. Zdroje zmyslu a hodnoty
Pre každého z respondentov bola oblasť zmyslu života silnou témou vyvolávajúcou viditeľné emócie. Niektoré z nasledujúcich výrokov boli zjavné a pochopiteľné okamžite, iné bolo potreba viac abstrahovať z vyjadrení k ďalším témam. 

Anna a Bruno vyjadrili, že už dlhšiu dobu sa im nedarí zažívať pocit zmyslu zo zvyčajných zdrojov, ako tomu bolo predtým, a tak ich rozprávanie bolo skôr popisom hodnôt, než zdrojov zmysluplných zážitkov, ktoré by bolo možné v súčasnosti čerpať. Obaja však neskôr uznali, že aspoň v malej miere ich zdroje stále nejaký pocit prinášajú, i keď tento je mnohokrát umenšený oproti tomu, ako boli zvyknutí zmysel zažívať predtým. 

Claudia popisovala svoje hodnoty, ktoré sa jej darí v poslednej dobe naplňovať a tak zažívať silné pocity zmysluplnosti. Zmysluplnosť v jej živote sa teda podobá žitiu podľa postojových, tvorivých a zážitkových hodnôt. 

Konkrétnejšie podoby tém, o ktorých respondenti hovorili je možné vidieť v nasledujúcom texte.
Altruistické chovanie
Pre Annu je v živote dôležité: „...abych byla šťastná...Nebo abych udělala šťastným někoho jiného.“. Podobné prežívanie je pre ňu v poslednej dobe nedostupné, ale napriek tomu sa aspoň v malej miere snaží o prinášanie šťastia (čo pre ňu znamená prežitok citovej blízkosti) ku svojim blízkym. To pre ňu značí, že sa k blízkym stále chová láskyplne a poskytuje im nežnosť, na ktorú boli vo vzájomných vzťahoch zvyknutí predtým: „Ten přítel, když jsem ho celou dobu objímala a líbala, tak si to prostě nezaslouží, abych přestala.“. Anna sa tak v podstate altruisticky obetuje, aby mohla druhým prinášať to, čo považuje za dobré, aj za cenu vlastného strádania a zapierania.

Bruno vidí svoj hodnotový ideál v tom „zřeknout svého života a něco dělat pro druhé“. Hovorí, že hlavný zmysel života vidí v pomoci iným ľuďom, napríklad v pomáhajúcich profesiách alebo skrz sprostredkovanie spirituálnej obrody. Momentálne sa ale necíti byť schopný vziať na seba veľké bremeno vykonávania svojich ideálov, tak sa snaží naplňovať svoje altruistické hodnoty aspoň v menšej miere, ktorá je mu dostupná: „Minimálně v těchto dnech, když nejsem někde a nepomáhám někomu v krizové situaci, tak... Občas prostě stačí, když se člověk k ostatním chová dobře.“.
Pre Claudiu sú altruistické hodnoty akousi základnou optikou, ktorou sa díva na svet: „myslím si, že by sa mali ľudia takto chovať k sebe navzájom a k ostatnému životu – pomáhať si a vážiť si seba navzájom...“, pričom svoje miesto v aplikovaní týchto hodnôt vidí v odovzdaní vedomostí a lásky vždy, keď sa naskytne takáto možnosť.
Založenie rodiny 
Anna, ako už bolo spomenuté, vidí zmysluplnosť vo vzájomnej citovej blízkosti zažívanej vo vzťahoch. Hlavným miestom, kde by túto hodnotu chcela realizovať, je rodina, ktorú túži založiť so svojím priateľom: „...budeme spolu s přítelem a jednou se vezmeme a budeme mít děti...“.

Bruno si tiež predstavuje založenie rodiny ako možnosť realizovania svojich hodnôt: „Myslím si, že pokud je člověk zdravý, tak má rodinu, děti a poctivě pracuje a třeba i trochu podle nějakých zásad dobrých mravů.“, pričom v rodine nevidí „len“ vzťahovú blízkosť a možnosť odovzdať vedenie nadobudnuté počas života, ale aj príležitosť k morálnemu životu.
Odovzdanie vedomostí
Ako alternatívu k rodinnému životu a obetovaniu sa pre druhých, ktoré sú pre neho v súčasnosti málo dostupné, vidí Bruno možnosť dosahovať zmysluplnosť prostredníctvom predania vedomostí a vedenia o určitých, pre neho veľmi dôležitých témach: „já nevím, třeba jenom rozšiřovat povědomí o depersonalizaci.“.  Depersonalizácia teda nemusí byť preňho len jednostrannou príťažou, ktorá zabraňuje plnohodnotnému prežívaniu života, ale sprostredkovanie jej pochopenia môže byť čriepkom do mozajky obecného zmyslu, ktorým Bruno dokáže prispieť spoločnosti.

Podobný názor vyjadrila i Claudia, ktorá občas pocíti, že vlastným konaním sa jej podarilo naučiť sa niečo hodnotného a „je potrebné to predať niekam ďalej, proste nejak žiť tou hodnotou tak, aby si z toho trebars vzal niečo aj niekto ďalší...“.

Odovzdanie spirituálnej skúsenosti
Obdobne silným motívom pri popisovaní vlastných hodnôt je pre Bruna i sprostredkovanie spirituálnej skúsenosti. Spomína, že už v dávnejšej minulosti cítil chuť odovzdať ostatným duchovné vedenie, ktoré v živote nadobudol: „Já jsem měl pocit, že bych měl jít někam kázat, nebo...že se vydám tady tou náboženskou cestou.“. 
Pre Claudiu je hlavným spirituálnym motívom, ktorým by rada prispela svetu, odovzdanie „kľudu v mysli“, ktorý aktuálne prežíva.
Estetické vnímanie
Poslednou z oblastí, o ktorej sa respondenti vyjadrili zhodne v súvislosti s pociťovaním zmysluplnosti je estetická stránka života. Brunovi poskytuje hlboké zážitky zmyslu náboženské umenie (napríklad čítanie náboženských textov alebo beletristickej literatúry) a počúvanie vážnej hudby. Pri venovaní sa týmto činnostiam je mu umením sprostredkovaná zmena prežívania: „ta hudba něco strašne změní, třeba i ten vnitřní čas...A to náboženské umění, třeba ten Tolstoj, to je ono, tak to mě hodně uklidňovalo i mě to měnilo ten přístup...“.

Claudia zase zažíva náhle pocity celkovej zmysluplnosti a obecnej usporiadanosti pri obdivovaní prírodných úkazov: „občas mám pocit, že všetko je zariadené veľmi presne a zmysluplne a zapadá to do seba aj napríklad v prírode...keď len tak idem so psom a vidím tú krásu a všetko do seba zapadá...“.
Pre oboch je zážitok zmysluplnosti sprostredkovaný estetickým vnímaním akýmsi okamžite dostupným zdrojom zmyslu, ktorý je dostupný aj v ťažkých obdobiach a dokáže navodiť zmenu prežívania v pozitívnom zmysle.
3. Aspekty DP/DR komplikujúce naplňovanie zmyslu
Nasledujúce kategórie vyjadrení nesú výpovede respondentov o tom, čo na ich konkrétnych prejavoch a sprievodných javoch DP/DR ich najviac obmedzuje pri naplňovaní zmyslu a zažívaní zmysluplnosti. U niektorých podkategórií (najmä Depresívny stav a Suicidálne myšlienky) je namieste zauvažovať, nakoľko u popisovaných javov ide o príčinu neschopnosti naplňovať zmysel, alebo naopak o dôsledok nezažívania zmysluplnosti. Priestor na podobné úvahy štrukturálneho charakteru ale bude ponúknutý v kapitole Diskusia v závere tejto práce. 
Depresívny stav
Každý z respondentov hovorí o určitej podobe depresívnych stavov, ktoré v dôsledku DP/DR občas zažíva. Tieto depresívne stavy sú u nich (podľa vlastných slov) reakciou na zmeny v prežívaní spôsobené nástupom DP/DR alebo zhoršením intenzity symptómov DP/DR (u plynulej podoby choroby). Tieto depresívne stavy každému z respondentov spôsobujú extrémne úbytky energie, prinášajú až pocity paralýzy a neschopnosti sa pohnúť v živote ďalej.

Pre Annu sa „spúšťačom“ depresívnych stavov stáva uvedomenie, že nie je schopná precítiť pozitívne emócie tam, kde ich cítila predtým: „Nějak vlastně nevidím důvod proč tady být když to neprožívám.“. 
Bruno hovorí o depresívnych stavoch v kontexte zrýchleného vnímania času, ktoré sa pridalo k jeho symptómom v poslednej dobe. To ho trápi natoľko, že občas nie je schopný sa z depresívneho stavu vymaniť a snažiť sa podnikať kroky k naplňovaniu zmyslu: „To ani nejde, něco se snažit naplňovat, když to člověk prožívá tak silně...“. 
Claudiine depresívne stavy prichádzajú postupne a nenápadne, pričom ona sama nerozumie, čo by mohlo byť ich spúšťačom. Ich intenzita je ale niekedy tak silná, až pre Claudiu hraničí s nihilizmom a abúliou: „postupne som si uvedomila, že nie som schopná ani vstať z postele, ani jesť, nič robiť a už som ani nič nechcela...“.
Pocit nepochopenia okolím
Dojem, že ostatní nechápu ich pocity a prežívanie pretkával výpovede všetkých troch respondentov. Bruno už sa proti nepochopeniu od okolia cíti viac „obrnený“, už mu toľko neubližuje. Anna a Claudia ho však stále prežívajú veľmi negatívne. Anna sa s nepochopením stretla najmä v kontakte s psychiatrami a psychológmi, v najväčšej miere počas svojich dvoch pobytov v psychiatrických zariadeniach. V tejto oblasti popisuje svoje sklamanie potom, čo zistila, že odborníci, na ktorých sa spoliehala v skutočnosti jej problému nerozumejú a nevedia, ako ju liečiť: „jsem čekala, že už mi fakt pomůžou, že tam budou zkušení a že budou vědět, co se mnou, že mi pomůžou... Hodně jsem se zklamala.“. Pre Claudiu je pocit pochopenia okolím dôležitý kvôli tomu, že občas sama stráca istotu, že jej snaženie a činnosti majú jasný smer a zmysel. Hovorí preto o potrebe prijatia od ostatných, ktoré jej v časoch, kedy je ovplyvnená DP/DR dodáva pocit istoty. Pokiaľ ale pochopenie a prijatie necíti, má pocit, že: „každý narušuje ten môj pocit, že to robím dobre a že to má zmysel... A ešte som smutná, že mi tí ľudia nerozumejú alebo ani nechcú rozumieť.“
Objektifikácia

U Anny a Claudie sme sa počas rozhovorov stretli s popismi situácií, kedy mali obe dojem, že s nimi iní ľudia zaobchádzajú, akoby neboli svojbytnými osobami, ale skôr akýmisi objektami, s ktorými je manipulované. 
Anna pocity objektifikácie vlastnej osoby popisuje opäť v súvislosti s pobytmi v psychiatrických zariadeniach, kde sa nechala hospitalizovať dobrovoľne a tak očakávala, že bude v liečebnom postupe skôr partnerom, než objektom. Vzhľadom k tomu, že počas týchto pobytov jej príznaky DP/DR dosahovali veľmi silnej intenzity, ju takéto zaobchádzanie zraňovalo omnoho viac, pretože aj bez objektifikácie jej osoby bolo jej prežívanie „odosobnené“. 
Claudia problém objektifikácie popisuje viac okrajovo v kontexte  zaobchádzania, ktorého sa jej občas dostáva od okolia. Hovorí o pocite, že v dôležitých situáciách občas jej blízki nepremýšľajú o nej a jej živote ako o celku, ale rozkladajú ho na „samé nepodstatné detaily...“, čo potom Claudii bráni byť v očiach blízkych videná ako celistvá osobnosť.
Suicidálne myšlienky 

Každý z respondentov priznal, že v určitých obdobiach sa nemôže ubrániť myšlienkam na samovraždu, ktoré sa javia byť vyústením intenzívneho prežívania DP/DR. Tieto myšlienky sú pre nich natoľko znepokojujúce, že v ich prítomnosti väčšinou nie je možné sa venovať činnostiam, ktoré sú hodnotené ako zmysluplné alebo nachádzať naplnenie zmyslom v ďalších situáciách (viď. téma Estetické vnímanie). 
U Bruna  sú suicidálne myšlienky následkom extrémne rýchleho vnímania času: „to je jeden z faktorů, který mě dávájí tady ty sebevražedné myšlenky...Tady tohle spolu s tím časem.“.

Claudiu myšlienky na samovraždu „prekvapili“ v súvislosti s existenciálnymi pochybami, ktoré jej depersonalizácia prináša: „zrazu som mala pocit, že by bolo úplne jedno, keby som sa v tú noc rozhodla skončiť so životom, že by ma to ani nemrzelo a bolo by mi jedno, či niekoho iného áno... Také precitnutie do skutočnosti.“ Claudia má k tomu dojem, že  prítomnosť suicidálnych myšlienok v jej mysli ako taká jej na dlhšiu dobu zmenila vnímanie zmysluplnosti života a zanechala na jej duši „ryhu“: „...po tom vždy ostal nejaký šrám vo mne, aj teraz, keď si na takú chvíľu spomeniem, tak cítim, že ma to nejak zmenilo.“.
4. Psychologické javy ovplyvňujúce charakter prežívania DP/DR
Posledným okruhom tém, ktoré výrazne vystupovali vo výpovedi každého z respondentov, boli psychologické javy, ktoré nejakým spôsobom ovplyvňujú ich prežívanie DP/DR a činia ho viac či menej znesiteľným. Nejedná sa teda o copingové stratégie, ktoré by boli vedomými snahami sa s chorobou vyrovnať, ale skôr o spôsoby pristupovania ku vlastnej chorobe alebo nahliadania na ňu.
Akceptácia choroby
Všetci respondenti sa počas svojej výpovede dotkli témy akceptovania DP/DR ako súčasti svojho života. 
Anna naznačila, že občas pripustí myšlienku, že by DP/DR do jej života mohla patriť a v takej chvíli sa dokáže i dívať do budúcnosti bezo strachu: „Já si říkám, že i kdyby mi to mělo zůstat... já vím, že jsou horší věci... Minule jsem měla takovou představu, že je asi všechno jak má bejt...“. 
Pre Bruna prijatie DP/DR neprichádza do úvahy, pretože takéto rozhodnutie v ňom vzbudzuje strach, že by potom zabudol, ako má vyzerať normálne vnímanie a prežívanie. Odmietanie DP/DR ako súčasti života a boj s ňou mu ale spôsobuje veľký diskomfort: „to je něco, co mě hrozně způsobuje depky, že já vlastně mám depersonalizaci už 30 let, nedokázal jsem se toho zbavit vůbec.“. 
Claudia hovorí o postupnom dospievaní k akceptácií DP/DR od čias, kedy sa dozvedela, že sa jej stav dá takto označiť. Keď sa dozvedela o tom, že s podobnými problémami nie je sama, začala nad DP/DR premýšľať ako nad niečím, čo je v podstate normálne. Svoje myšlienky popísala vetou: „‘to by šlo, s tým sa dá žiť‘...To mi hodne pomohlo cítiť sa lepšie.“
Zmysel ako „liečebný faktor“
Bruno hovorí o tom, že mu občas zážitky zmyslu dokážu poskytnúť úľavu od nepríjemných aspektov DP/DR. Podobné „liečivé“ momenty zažíva hlavne v situáciách, kedy má príležitosť nechať na seba pôsobiť umenie
: „Třeba jsem si přečetl jednu věc z Bible a dokázalo mě to strašně sklidnit, že jsem seděl a i ten čas se zastavil, i ta realita byla taková...reálnější.“. 
Claudia potom hovorí o určitom „teple v duši“, ktoré jej ostane potom, čo zažije naplňujúci, zmysluplný zážitok. Z tohto pocitu naplnenia potom dokáže čerpať aj v časoch, keď sa jej nedarí fungovať tak, ako by si priala. Dodáva: „...potom aspoň viem, že niekde vo mne je už to dobré, čo sa mi podarilo.“.
Nenaplnenie katastrofického scenára
Jedným z veľmi silných momentov v Brunovom rozprávaní bol zážitok z mladosti, kedy sa rozhodol odísť z domova a chcel skúsiť nasledovať svoje náboženské cítenie. V súvislosti s týmto zážitkom vyjadril, že mal strach, že sa zbláznil. Veľkú úľavu mu však poskytol rozhovor s policajtom, ktorý po ňom pátral a ktorý zhodnotil, že Brunovo konanie nebolo nijak katastrofálne: „pak jsem s tím policajtem mluvil a on prohlásil, že jsem úplně normální rozumově, že to nebylo zbláznění, jako nějaké psychotické.“. Zážitok z tohto rozhovoru poskytuje Brunovi aj v súčasnosti (po viac než 20 rokoch) úľavný pocit, že napriek občasným pochybnostiam sa jeho katastrofické očakávania rozvoja choroby do psychózy nenaplňujú. 
Claudia zase pocítila úľavu, keď sa nenaplnili jej prehnané predstavy o skutočnej povahe jej choroby: „...trochu sa mi uľavilo, lebo to nebolo nič horšie...Fakt som si predtým myslela, že to je predzvesť niečoho zlého.“.
Kongruencia
Správanie sa v súlade s vnútorným prežívaním je v prípade osôb so symptómami depersonalizácie komplikovanou témou. V rozprávaní každého z troch účastníkov výskumu by bolo možné nájsť viacero miest, kde o nesúlade medzi svojím chovaním a vnútornými pochodmi hovoria, v tomto odstavci teda ponúkneme dva z explicitnejších výrokov, ktoré v tejto oblasti vyslovili Anna a Claudia. 
Anna hovorí o inkongruencii v kontexte vzťahu s jej priateľom: „Říkala jsem mu: uvědomuješ si třeba, že teď tě tady objímám, ale nic z toho nemám. Nic necítím.“ 
Claudia hovorí o kongruencii ako o jednom z cieľov, ktoré sa snaží dosiahnuť. Tento cieľ vníma v určitom ponímaní ako „konečný zmysel“ svojho života: „...zdokonaliť sa, aby som bola so svojim prežívaním spokojná.“ Naznačuje tak, že kongruencia je pre ňu vytúženým stavom, ktorý by rada naplnila pomocou ďalších, menších krokov, ktoré sa jej darí činiť postupom času. Dalo by sa ale dedukovať, že pokiaľ nedosiahne kongruentného prežívania, bude jej chýbať jeden z dôležitých základných kameňov zmyslu.

Koherencia

Poslednou z tém, ktorá vyplynula z rozhovorov z respondentmi je ich vnímanie vlastnej koherencie. Každý z nich vyjadril pocit, že ich telo, vnútorné prežívanie, či zmysly často netvoria jednotu, nie sú súdržné. Anna popisuje jeden z príkladov, kedy má pocit, že jej zmysly, vnímanie a telesné orgány nie sú dobre prepojené: „Je to jakoby mezi vjemem a mýma očima je nějaký drát, který někdo narušil...“. Claudia zase o pocite vlastnej koherencie hovorí v súvislosti s ľahším zdolávaním ťažkostí, ktoré prináša DP/DR: „Neviem, asi som proste už silnejšia...pevnejšia obecne v živote, tak ma to tak nerozhodilo... Proste som nejak vedela, že to bude dobré.“
Záver a diskusia
Cieľom tejto práce bolo poskytnúť pohľad na prežívanie osôb so symptómami depersonalizácie a derealizácie a ich uvažovaní o zmysle života. Ďalej sme sa pokúsili zistiť, či tieto symptómy priniesli do života ľudí s depersonalizáciou/derealizáciou zmeny ohľadne prežívania zmyslu života. Výskumné zistenia potom mali byť vztiahnuté k známym teoretickým konceptom zmyslu života. Posledný výskumný cieľ bude naplnený v diskusnej časti tejto kapitoly.
Výskumné dáta sú tvorené pološtrukturovanými rozhovormi s troma respondentmi, z ktorých každý zažíva stredne silné príznaky DP/DR, pričom jeden z respondentov má odborne diagnostikovaný depersonalizačný a derealizačný syndróm, druhá respondentka má depersonalizáciu uvedenú ako nešpecifický príznak úzkostne-depresívnej poruchy a tretia respondentka nemá určenú žiadnu diagnózu.

Prostredníctvom interpretatívnej fenomenologickej analýzy vzišli z rozhovorov s respondentmi spolu štyri hlavné témy: DP/DR a vnímanie zmyslu; zdroje zmyslu a hodnoty; aspekty DP/DR komplikujúce naplňovanie zmyslu; psychologické javy ovplyvňujúce charakter prežívania DP/DR.
Prvou témou je DP/DR a vnímanie zmyslu. Všetci respondenti uviedli, že príchod stavov depersonalizácie/derealizácie pre nich znamenal zmenu v nahliadaní na zmysel života, pričom v istých okamihoch DP/DR prispieva k ich pocitom bezzmyselnosti a v určitých významoch zase pomáha zmysel prežívať. V tomto ohľade je respondentmi DP/DR vnímaná ako zdroj utrpenia, ktoré ale môže prinášať pocity zmysluplnosti, pokiaľ respondenti dokážu k nemu zaujať správny postoj. O zaujímaní správneho postoja voči utrpeniu píše napríklad Frankl (1979, in Tavel, 2007), ktorý v tejto súvislosti hovorí, že zúfalstvu z utrpenia, ktoré je súčasťou ľudského života sa dá postaviť tak, že sa človek ním postihnutý snaží neabsolutizovať ho a uvedomiť si, že toto utrpenie nepokrýva všetky oblasti nášho života.
Druhou spoločnou témou sú zdroje zmyslu a hodnoty. V rámci tejto témy respondenti hovorili o hodnotách, ktoré sú pre nich dôležité a ktorých naplňovanie im dáva pocit zmyslu. Tieto hodnoty sa zhodujú s Franklovým ponímaním troch základných hodnôt a to tvorivých, zážitkových a postojových. Postojovou hodnotou môže byť altruistické chovanie v kontexte života s DP/DR, ktoré zmysluplným označili všetci respondenti.  Pri rozprávaní o ňom hovorili, že pokladajú za dôležité pomáhať druhým a prinášať svetu svoj podiel obetí, aj napriek tomu, že ich životy sú poznačené ťažkosťami s chorobou. O zážitkových hodnotách hovorili respondenti v kontexte zážitkov z umeleckého diela, harmónie prírody či prežívaní lásky v partnerskom vzťahu.
Treťou spoločnou témou sú aspekty DP/DR komplikujúce naplňovanie zmyslu. V tejto téme sa respondenti vyjadrovali o tých svojich pocitoch a prežitkoch, ktorých prítomnosť ich privádza do stavu existenciálneho zúfalstva a pocitu bezzmyselnosti. Konkrétne ide o depresívny stav, suicidálne myšlienky, pocit nepochopenia okolím a objektifikáciu okolím. Tieto aspekty sa zhodujú s konštruktom S.B. Shapirovej o dvojfaktorovom modeli zmyslu (Shapiro, 1988, Halama, 2000). Shapirovej model vypovedá o tom, že pokiaľ sa osoba neprežíva ako koherentná, nemá pocity porozumenia voči sebe a svojmu okoliu a nedokáže pociťovať svoje úlohy a zámery ako hodnotné, potom pociťuje absenciu zmyslu, existenciálnu prázdnotu a depresiu. Inkoherencia a neporozumenie v prežívaní osôb s DP/DR vychádzajú už zo samotnej povahy tejto choroby, takže je pre nich veľmi ťažké vyhnúť sa depresívnemu prežívaniu a zúfalstvu a tak predísť bezzmyselnosti. O objektifikácií pojednáva teória R.D. Lainga (2000), ktorý ju spája so vznikom pocitov depersonalizácie. Podľa Lainga je objektifikáciou zvlášť ohrozený taký jedinec, ktorý si vo svojom bytí nie je istý, neprežíva svoje self v jednote s telom a okolím a nepripadá si autonómny (opäť javy zhodné s prežívaním osôb s DP/DR). Pocity takéhoto jedinca Laing pomenuváva ako základnú ontologickú neistotu, ktorá jedincovi prináša nebezpečie vo vzťahoch s druhými a komplikuje naplňovanie zmyslu života (Laing, 2000, Plháková, 2006).
Štvrtou spoločnou témou pre zúčastnených respondentov sú Psychologické javy ovplyvňujúce charakter prežívania DP/DR. Najčastejšie popisovanými javmi sú akceptácia choroby, vnímanie zmyslu ako liečebného faktoru, nenaplnenie katastrofického scenára, kongruencia a koherencia. V prípade, že sa respondentom v živote darí na tieto javy dosahovať alebo ich pociťovať vo svojom prežívaní, hovorili o zlepšení alebo pozitívnom obrate v nazeraní na svoj stav. Téma koherencie bola k teóriám Lainga a Shapira vztiahnutá v predchádzajúcom odstavci. Liečebný efekt preživaného zmyslu života je nitkou pretkávajúcou celé dielo V.E. Frankla, na ktorom je postavená i jeho logoterapia. Posledným zaujímavým fenoménom je ešte kongruencia, ktorá je zase nosná pre teóriu C.R. Rogersa. Rogers (2000) hovorí o kongruencii ako o súlade medzi organizmom a Self. Miera kongruencie, ktorú jedinec podľa Rogersa dosahuje, je aj mierou jeho duševného zdravia. Rogersova teória teda potvrdzuje výroky respondentov, že pokiaľ sa osobe darí chovať kongruentne, môže svoj duševný stav pociťovať ako dobrý (zdravý) a naopak. 
Výskumná časť práce teda do určitej miery ukázala na vzájomné prepojenie medzi symptómami depersonalizácie a derealizácie a prežívaním zmysluplnosti života v skúsenosti troch osôb. Pre tieto osoby sa ukázala možnosť zažívať zmysel života ako nápomocná pre pozitívnejší náhľad na ich chorobu a zároveň bola osvetlená možnosť vnímať DP/DR ako faktor umožňujúci dosahovať zážitky zmysluplnosti z predtým neuvažovaných zdrojov.

Limity výskumu a doporučenia ďalších možných smerov skúmania

Limity do výskumu vnáša samotná použitá metóda analýzy dát, IPA, ktorá je zameraná na subjektívnu skúsenosť a význam, ktorý jej človek prikladá (Smith, Flowers, Larkin, 2009). Nie je teda možné výsledky tejto štúdie zobecniť na celú populáciu osôb s DP/DR a aplikovať ich tak do terapeutickej praxe. Aj tak sú ale cennou výpoveďou troch ľudských bytostí  a môžu byť vodítkom pri doporučovaní a realizovaní ďalších výskumov.
Ďalším limitujúcim činiteľom je nízky počet respondentov. Ako najproblematickejší moment pri získavaní osôb vhodných pre účasť vo výskume sa ukázala samotná iniciácia kontaktu – trvalo viac než pol roku od začiatku hľadania, než bol získaný prvý respondent, kontakt s druhým a tretím bol potom nadviazaný opäť až za pár mesiacov. Tesne pred uplynutím času vyhradeného na zber dát bol potom získaný rozsiahlejší zoznam kontaktov na ďalšie osoby s DP/DR
, ktoré boli okamžite kontaktované e-mailom. Mnohí z týchto ľudí po krátkom čase súhlasili s účasťou vo výskume, ale nakoniec nebolo možné zorganizovať osobné stretnutia a výskumné rozhovory tak, aby boli dáta nazbierané včas. Kontakty získané počas vypracovávania tejto diplomovej práce máme ale v úmysle využiť pri realizovaní ďalších výskumov.
Iným diskutabilným momentom tejto práce je vysvetľovanie zmien vo vnímaní zmyslu nástupom DP/DR. Sme si vedomí, že tieto zmeny by bolo možné vysvetliť i inými spôsobmi (napríklad normálny vývoj osobnosti, náhodné životné udalosti, a tak ďalej). Rozhodli sme sa ale pokladať respondentov za schopných posúdenia pôvodcu týchto zmien v ich životoch a pokladať ich vyjadrenia o spojitosti s DP/DR za pravdivé.

Ako predmet ďalšieho skúmania by sme doporučili možnosti využitia logoterapie pri liečbe DP/DR. Logoterapia sa vďaka svojmu zameraniu na zmysel, ale zároveň terapeutickým technikám podobným KBT (pri liečení DP/DR pomerne úspešnej), javí ako smer hodný uváženia. Ďalšie doporučenie by sme smerovali ku kvantitatívnemu výskumu hodnôt a životného zmyslu podľa štandardizovaných kvantitatívnych nástrojov, aby bolo možné závery štúdie viac zobecniť a využiť ďalej. 
Zaujímavým prínosom by bol učite i výskum zameraný na štruktúru osobnosti človeka s DP/DR, ktorý bol označený za potrebný a doporučený už v práci A. Chalupníčka (2005), ktorá je jedinou dostupnou záverečnou prácou v Českej republike, ktorá sa venuje problematike DP/DR ako samostatnému fenoménu.

Prílohy
� Depersonalizačný a derealizačný syndróm podľa MKN-10 a Depersonalizačnú poruchu podľa DSM-V.


� Zhoršenú predstavivosť u pacientov s DP preukázal empirický výskum Lamberta a kol. s využitím dotazníku vizuálnej predstavivosti (VVIQ) a dotazníku predstavivosti pohybu (VMIQ), v ktorom dostali za úlohu si najsôr predstaviť inú osobu, ako vykonáva určitý pohyb a potom sami seba, ako činia to isté a následne popísať živosť, s akou si to predstavovali  (Lambert et al., 2001). Zaujímavosťou, ktorú Lambertov výskum preukázal je, že pacientom s DP činilo väčšie problémy predstaviť si samých seba ako zdroj činnost (Lambert, 2001).


�Presný popis diagnózy a rozdiely v diagnostických manuáloch budú popísané v kapitole Diagnóza v súčasnej podobe.


� Významným bodom na historickej priamke skúmania DP sú 90. roky 20. storočia, kedy vo Veľkej Británii a USA vznikli 2 výskumné centrá. V Londýne bola roku 1998 založená jednotka Depersonalisation Research Unit at the Institute of Psychiatry, King’s College. Druhé ťažisko výskumov DP/DR predstavuje Department od Psychiatry, Mount Sinai School of Medicine v New Yorku. Pôsobenie centier sa rozkladá v podstate medzi všetky oblasti DP/DR, ako sú fenomenológia, diagnostika, epidemiológia, etiológia, neurobiológia, farmakoterapia či psychoterapia.


� Štúdia na nemeckom reprezentatívnom vzorku populácie (n = 1287) s použitím Cambridge Depersonalization Scale (CDS) zistila, že 1,9% zúčastnených skórovalo v rozmedzí stredne silnej depersonalizácie (Michal et al., 2009)


� Nezrelé obrany ako idealizácia/ devalvácia, projekcia a preháňanie smerujú k popieraniu reality a zhoršenej adaptácii.


� Cognitive disconnection schémata reflektujú defektivitu a emočnú inhibovanosť a zahrňujú témy ako zneužívanie, zanedbávanie a depriváciu. 


�Overconnection schémata zahŕňajú poruchy autonómie ako závislosť, zraniteľnosť a inkompetenciu.


� Ďalej viď kapitolu „Etiológia“.


� Ronald David Laing bol škótsky psychiater, ktorý sa ale počas svojho pôsobenia postupne priklonil k myšlienkovému prúdu antipsychiatrie. Pri formulácií svojich teórií vychádzal zo psychoanalýzy a existenciálnej filozofie. V jeho knihách je možné nájsť mnoho odkazov na existenciálnu literatúru (J. P. Sartre, F. Kafka, atď.).


� viď kapitolu Depersonalizácia ako symptóm .


� Ontologickú neistotu chápe Laing (2000) ako silnú a trvalú úzkosť, inkoherenciu a nespojitosť aspektov self (Laing, 2000).


� V tomto prípade prežívaním samého seba ako neživého – jeden z často popisovaných symptómov DP/DR, viď kapitola Depersonalizácia jako symptom.


� Abreakcia facilitovaná hypnózou alebo látkami tlmiacimi CNS ako barbituráty a benzodiazepíny.


� Pacienti s parciálnymi epileptickými záchvatmi trpia DP častejšie než tí s generalizovanou formou a osoby s postihnutím dominantnej hemisféry majú vyššie DP skóre než tí s postihnutím nedominantnej hemisféry. U väčšiny organických postihnutí nález zahŕňa lalok s prevahou vľavo (Persinger a Makarec, 1993).


� Pomerne nedávna štúdia (Lambert et al., 2001) využila Fewtrellovu škálu na porovnanie pacientov s DP poruchou so zdravou kontrolnou skupinou, pričom zistili senzitivitu škály na 85,7% a specificitu na 92,3% (37 prípadov bolo detekovaných správne a 3 falošne pozitívne).





� Klasifikujú 4 stupne: 1. hedonické uspokojenie a komfort, 2. individualizmus – realizovanie osobného potenciálu, 3. kolektivizmus – služba iným a účasť na verejných sociálnych a politických záležitostiach, 4. sebatranscendencia – vzťahovanie sa k hodnotám presahujúcim jednotlivca smerom k zmyslu celého sveta a konečnému zmyslu.


� Výzvy boli zveřejňované na stránkach fór pre ľudí s DP/DR: http://vip.ne-e.net/book/3700?f=0 a medzinárodnom fóre http://www.dpselfhelp.com/forum/.


� Presné znenie otázok je k dispozícií v Prílohách.


� Presný popis analýzy dát k dispozícií v kapitole Spracovanie dát a ich analýza.


� http://vip.ne-e.net/book/3700


16 Viac o umení a zmysle v Brunovej výpovedi je možné vidieť pod témou Estetické vnímanie


� Zoznam poskytol jeden z respondentov po osobnom stretnutí a vlastnej skúsenosti s účasťou vo výskume.

